**รายงานการประชุมสภาเทศบาลนครขอนแก่น**

**สมัยสามัญ สมัยที่ 4 ครั้งที่ 1/2557**

**วันที่ 15 ธันวาคม 2557**

**ณ ห้องประชุมนครเป็งจาล อาคารป้องกันฯ (ชั้น 2) เทศบาลนครขอนแก่น**

**………………………**

# ผู้เข้าประชุม

|  |  |  |  |
| --- | --- | --- | --- |
| 1. | นายเรืองชัย | ตราชู | ประธานสภาเทศบาลนครขอนแก่น |
| 2. | นางสาวนันทวัลย์ | ไกรศรีวรรธนะ | รองประธานสภาเทศบาลนครขอนแก่น |
| 3. | นายกิตติพล | อ้วนไตร | สมาชิกสภาเทศบาลนครขอนแก่น |
| 4. | นายเกรียงศักดิ์ | สว่างไสว | สมาชิกสภาเทศบาลนครขอนแก่น |
| 5. | นางวรินทร์พร | ณิชาภัทร์นารากุล | สมาชิกสภาเทศบาลนครขอนแก่น |
| 6. | นางสาวจันทนภา | แสวงการ | สมาชิกสภาเทศบาลนครขอนแก่น-ลากิจ- |
| 7. | นางสาวนริสศรา | เรืองศร | สมาชิกสภาเทศบาลนครขอนแก่น |
| 8. | นายมานพ | หวังสวัสดิ์โอฬาร | สมาชิกสภาเทศบาลนครขอนแก่น |
| 9. | นายบุญสม | วิจารจันทร์ | สมาชิกสภาเทศบาลนครขอนแก่น |
| 10. | นายบุญฤทธิ์ | พาณิชย์รุ่งเรือง | สมาชิกสภาเทศบาลนครขอนแก่น |
| 11. | นายปรมินทร์ | เลาหะพันธุ์ | สมาชิกสภาเทศบาลนครขอนแก่น-ลากิจ- |
| 12. | นายวันชัย | ซื่อศิริสวัสดิ์ | สมาชิกสภาเทศบาลนครขอนแก่น |
| 13. | นางรัชดา | ลีลาสวัสดิ์ชัย | สมาชิกสภาเทศบาลนครขอนแก่น -ลากิจ- |
| 14. | นายถนอมทรัพย์ | สรรพโส | สมาชิกสภาเทศบาลนครขอนแก่น |
| 15. | นายโกเมน | กันตวธีระ | สมาชิกสภาเทศบาลนครขอนแก่น |
| 16 | นางสาวภาสิณี | ธีรภานุ | สมาชิกสภาเทศบาลนครขอนแก่น |
| 17. | นายธนภณ | กิตติวิมลชัย | สมาชิกสภาเทศบาลนครขอนแก่น |
| 18. | นายสมภพ | วงศ์ก่อ | สมาชิกสภาเทศบาลนครขอนแก่น |
| 19. | นายภาสกร | กาญจนวรางกูร | สมาชิกสภาเทศบาลนครขอนแก่น-ลากิจ- |
| 20 | ว่าที่ร้อยตรีบัญชา | สิงห์คำป้อง | สมาชิกสภาเทศบาลนครขอนแก่น |
| 21. | นายกนิษฐ์ | อาวัชนาการ | สมาชิกสภาเทศบาลนครขอนแก่น |
| 22 | นายปฎลชัย | พัฒน์ดำรงจิตร | สมาชิกสภาเทศบาลนครขอนแก่น |
| 23. | นายวรินทร์ | เอกบุรินทร์ | สมาชิกสภาเทศบาลนครขอนแก่น |
| 24. | นายสุพัฒน์ | พงษ์เพียจันทร์ | สมาชิกสภาเทศบาลนครขอนแก่น |

# ผู้บริหารเทศบาลที่เข้าร่วมประชุม

|  |  |  |  |
| --- | --- | --- | --- |
| 1. | นายธีระศักดิ์ | ฑีฆายุพันธุ์ | นายกเทศมนตรีนครขอนแก่น |
| 2. | นายธวัชชัย | รื่นรมย์สิริ | รองนายกเทศมนตรีนครขอนแก่น |
| 3. | นายมนตรี | สิงหปุณณภัทร | รองนายกเทศมนตรีนครขอนแก่น |
| 4. | นายชัชวาล | พรอมรธรรม | รองนายกเทศมนตรีนครขอนแก่น |
| 5. | นายสุเทพ | คุณกิตติ | เลขานุการนายกเทศมนตรีนครขอนแก่น |

ระเบียบวาระที่ 1 เรื่องที่ประธานแจ้งให้ที่ประชุมทราบ

ระเบียบวาระที่2 เรื่องรับรองรายงานการประชุมสภาเทศบาลนครขอนแก่น

- สมัยสามัญ สมัยที่ 3 ครั้งที่ 1/2557 เมื่อวันที่ 15 สิงหาคม 2557

- สมัยสามัญ สมัยที่ 3 ครั้งที่ 2/2557 เมื่อวันที่ 25 สิงหาคม 2557

ระเบียบวาระที่ 3 เรื่องญัตติขออนุมัติใช้จ่ายเงินสะสมประจำปีงบประมาณ 2558 เพื่อเป็นค่าก่อสร้างปรับปรุงโครงสร้างพื้นฐานของเมือง

ระเบียบวาระที่ 4 เรื่องญัตติขอแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ 2557 (ค่าก่อสร้างปรับปรุงถนนข้างวัดป่าอดุลยาราม)

ระเบียบวาระที่ 5 เรื่องญัตติเสนอขออนุมัติใช้จ่ายเงินสะสมของเทศบาลนครขอนแก่น ประจำปี งบประมาณ 2558

ระเบียบวาระที่ 6 เรื่องญัตติรายงานผลการติดตามและประเมินผลแผนพัฒนาเทศบาลนครขอนแก่น ประจำปีงบประมาณ 2557

ระเบียบวาระที่ 7 เรื่องญัตติอื่นๆ

เมื่อได้เวลา 10.00 น. นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น ทำหน้าที่ประธานสภาเทศบาล ได้จุดธูปเทียนบูชาพระรัตนตรัย แล้วกล่าวเปิดประชุม ท่านนายกเทศมนตรี ท่านรองนายกเทศมนตรี เลขานุการนายกเทศมนตรี ท่านสมาชิกสภาเทศบาลนครขอนแก่น และท่านผู้มีเกียรติ ท่านประธานคณะกรรมการชุมชนทุกท่าน วันนี้เป็นวันเปิดประชุมสภาเทศบาลนครขอนแก่น สมัยสามัญ สมัยที่ 4 ครั้งที่ 1/2557 ขณะนี้มีสมาชิกมาครบองค์ประชุมแล้ว ดิฉันขอดำเนินการตามระเบียบวาระ ต่อไป

**ระเบียบวาระที่ 1 เรื่องที่ประธานแจ้งให้ทราบ**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลจำนวน 4 ท่านขอลากิจค่ะ ตามรายชื่อดังต่อไปนี้ 1.คุณจันทนภา แสวงการ 2.คุณปรมินทร์ เลาหะพันธุ์ 3.คุณภาสกร กาญจนวรางกูร 4.คุณรัชดา ลีลาสวัสดิ์ชัย ค่ะ

**มติที่ประชุม :**  **รับทราบ**

**ระเบียบวาระที่2 เรื่องรับรองรายงานการประชุมสภาเทศบาลนครขอนแก่น**

**- สมัยสามัญ สมัยที่ 3 ครั้งที่ 1/2557 เมื่อวันที่ 15 สิงหาคม 2557**

**- สมัยสามัญ สมัยที่ 3 ครั้งที่ 2/2557 เมื่อวันที่ 25 สิงหาคม 2557**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ดิฉันขอให้ที่ประชุมรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 1 / 2557 ประจำปี พ.ศ.2557 เมื่อวันที่ 15 สิงหาคม 2557 และสมัยสามัญ สมัยที่ 3 ครั้งที่ 2 /2557 ประจำปี พ.ศ.2557 เมื่อวันที่ 25 สิงหาคม 2557 นะคะ หากท่านใดจะขอแก้ไขเพิ่มเติมขอเชิญได้ สมัยสามัญ สมัยที่ 3 ครั้งที่ 1 / 2557 ประจำปี พ.ศ.2557 เมื่อวันที่ 15 สิงหาคม 2557 มีทั้งหมด 38 หน้าโดยพิจารณาเรียงหน้าไป หน้าที่ 1,2,3,4,5,6,7,8,9,10,11,12,13,14,15,16,17,18,19,20 ขอเชิญ คุณสมภพ ค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ ผมนายสมภพ วงศ์ก่อ สมาชิกสภาเทศบาลนครขอนแก่นครับ ท่านประธานครับขออนุญาตแก้ไขนับจากบรรทัดที่3 ข้างล่างขึ้นมาบรรทัดที่ 10 ชื่อนายโกเมน กันตวะธีระ ครับ สมาชิกสภาเทศบาลนครขอนแก่นหน้าที่ 20 ชื่อนายโกเมน กันตวธีระ นามสกุลตรงวอแหวนไม่มีสระอะครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอแก้ไขนามสกุลกันตวะธีระ ของท่านสมาชิกสภาเทศบาลเปลี่ยนเป็นนายโกเมน กันตวธีระ ต่อไปหน้าที่ 21,22,23,24,25,26,27,28,29,30,21,22 ,23,24, ค่ะขอเรียนเชิญ

**นายสุภัฐวิทย์ ธารชัย ปลัดเทศบาลนครขอนแก่น**

กราบเรียนท่านประธานสภาเทศบาลครับ เนื่องจากหน้าที่ 24 มีหัวหน้าส่วนการงานของเราได้อภิปรายไว้ แล้วก็ขอแก้ไขถ้อยคำ ขออนุญาตให้ ผอ.สำนักการคลังได้ขอแก้ไขคำอภิปรายครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญ ผอ.รุ่ง ค่ะ

**นางรุ่ง วิศิษฐารักษ์ ผู้อำนวยการสำนักการคลัง**

กราบเรียนท่านประธานสภาเทศบาลที่เคารพค่ะ ในหน้า24 ในส่วนที่ได้อภิปรายเอาไว้ในบรรทัดที่ 4 ต่อจากบรรทัดที่เป็นรายชื่อนะคะ ขอแก้ไขช่วงวรรคท้ายนะคะ จากธนาคารกสิกรไทยเปลี่ยนเป็นธนาคาร ธกส.ค่ะ แล้วก็ธนาคาร HMDขอแก้ไขเป็น ธนาคารSME ค่ะ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

สมาชิกสภาเทศบาลแก้ไขเรียบร้อยแล้วนะคะ ขอรับรองรายงานการประชุมสภาเทศบาลหน้าต่อไปหน้าที่ 25,26,27,28,29,30,31,32,33,34,35,36,37,38 ค่ะ ดิฉันอ่านครบทุกหน้าแล้วนะคะ ถ้าไม่มีใครแก้ไขเพิ่มเติมดิฉันก็จะขอเสียงรับรองนะคะ ท่านใดให้การรับรองรายงานการประชุมสมัยสามัญสมัยที่ 3 ครั้งที่1/2557ประจำปี2557เมื่อวันที่ 15 สิงหาคม 2557 โปรดยกมือค่ะ สมาชิกสภาเทศบาลยกมือเป็นเอกฉันท์นะค่ะ มีท่านใดเห็นเป็นอย่างอื่นไหมค่ะ ไม่มีนะคะ เป็นอันว่าที่ประชุมแห่งนี้มีมติรับรองรายงานการประชุมสมัยสามัญสมัยที่ 3 ครั้งที่ 1/2557ประจำปี2557 เมื่อวันที่ 15 สิงหาคม 2557 ค่ะ ต่อไปเป็นการรับรองรายการประชุมสมัยสามัญที่ 3 ครั้งที่2/2557 ประจำปี2557 เมื่อวันที่ 25 สิงหาคม 2557มีทั้งหมด 63 หน้าโดยพิจารณาเรียงหน้าจึงขอรับรองรายงานการประชุมสภาเทศบาลหน้าที่1,2,3,4,5,6,7,8,9,10,11,12,13,14,15,16,17,18,19,20,21,22,23,24,25,26,27,28,29,30,31, 32,33,34,35,36,37,38,39,40,41,42,43,44,45,46,47,48,49,50,51,52,53,54,55,56,57,58,59,60,61,62,63 ครบทุกหน้าแล้ว ดิฉันจะขอมติเลย ท่านใดให้การรับรองรายงานการประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 2 / 2557 เมื่อวันที่ 25 สิงหาคม 2557 โปรดยกมือ เห็นชอบ 19 เสียง งดออกเสียง (ไม่มี) (สมาชิกยกมือเป็นเอกฉันท์)

**มติที่ประชุม : เป็นอันว่าที่ประชุมแห่งนี้มีมติเห็นชอบ 19 เสียงรับรองรายงานการประชุมสภาเทศบาล สมัยสามัญ สมัยที่ 3 ครั้งที่ 1 / 2557 ประจำปี พ.ศ.2557 เมื่อวันที่ 15 สิงหาคม 2557 และสมัยสามัญ สมัยที่ 3 ครั้งที่ 2 / 2557 ประจำปี พ.ศ.2557 เมื่อวันที่ 25 สิงหาคม 2557**

**ระเบียบวาระที่ 3 เรื่องญัตติขออนุมัติใช้จ่ายเงินสะสมประจำปีงบประมาณ 2558 เพื่อเป็น**

**ค่าก่อสร้างปรับปรุงโครงสร้างพื้นฐานของเมือง**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเชิญท่านนายกเทศมนตรีเสนอญัตติต่อสภาค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรื่อง ขอเสนอญัตติขออนุมัติใช้จ่ายเงินสะสมเทศบาลปีงบประมาณ 2558 เพื่อเป็นค่าก่อสร้างปรับปรุง โครงสร้างพื้นฐานของเมือง

เรียน ประธานสภาเทศบาลนครขอนแก่น

ด้วยคณะผู้บริหารงานเทศบาลนครขอนแก่น ขอเสนอญัตติขออนุมัติใช้จ่ายเงินสะสมเทศบาลประจำปีงบประมาณ 2558 เพื่อพัฒนาโครงสร้างพื้นฐาน เนื่องจากเทศบาลนครขอนแก่นมีภารกิจที่จำเป็นเร่งด่วนที่จะต้องดำเนินการในการก่อสร้างปรับปรุงโครงสร้างพื้นฐานในด้านต่างๆของเมือง เพื่อแก้ไขปัญหาและบรรเทาความเดือดร้อนของประชาชนภายในเขตเทศบาล ซึ่งการจัดทำโครงการในครั้งนี้เป็นไปตามความต้องการและตามคำร้องขอของประชาชน และอีกประการหนึ่งเพื่อทำการก่อสร้างปรับปรุงซ่อมแซมโครงสร้างพื้นฐานในส่วนที่ชำรุดจากการใช้งานมานาน ให้มีความมั่นคงแข็งแรงสอดคล้องรองรับการใช้ประโยชน์ของประชาชนภายในเขตเทศบาล รวมตลอดถึงการสัญจรไปมาในเขตเมืองที่มีจำนวนและปริมาณมากขึ้นทุกปี ตามการเจริญเติบโตของตัวเมืองในปัจจุบัน

ดังนั้นเพื่อให้โครงการต่างๆสามารถที่จะดำเนินการและบรรลุผลตามวัตถุประสงค์ที่กำหนดไว้ได้ คณะผู้บริหารงานเทศบาลนครขอนแก่น จึงมีความจำเป็นที่จะต้องขออนุมัติใช้จ่ายเงินสะสมเทศบาลประจำปีงบประมาณ 2558 เพื่อดำเนินการก่อสร้างตามโครงการต่างๆและเพื่อจัดซื้อครุภัณฑ์ที่มีความจำเป็นต่อการปฏิบัติงาน รวมทั้งสิ้นจำนวน 11 โครงการ เป็นจำนวน 95,039,500 บาท (เก้าสิบห้าล้านสามหมื่นเก้าพันห้าร้อยบาทถ้วน) รายละเอียดตามบัญชีแนบท้ายนี้ เสนอต่อสภาเทศบาลนครขอนแก่นโดยอาศัยความตามระเบียบกระทรวงมหาดไทย ว่าด้วยการรับเงิน การเบิกจ่ายเงิน การฝากเงิน การเก็บรักษาเงินและการตรวจเงิน ขององค์กรปกครองส่วนท้องถิ่น พ.ศ.2547 และเพิ่มเติม(ฉบับที่ 2) พ.ศ.2548 ข้อ 89 องค์กรปกครองส่วนท้องถิ่น อาจใช้จ่ายเงินสะสมได้โดยได้รับอนุมัติจากสภาท้องถิ่น

จึงเรียนมาเพื่อโปรดทราบ และขอได้โปรดนำเสนอต่อที่ประชุมสภาเทศบาลนครขอนแก่นเพื่อพิจารณาอนุมัติต่อไป

ขอแสดงความนับถือ

ธีระศักดิ์ ฑีฆายุพันธุ์

นายธีระศักดิ์ ฑีฆายุพันธุ์

นายกเทศมนตรีนครขอนแก่น

บัญชีโครงการใช้จ่ายเงินสะสม ปีงบประมาณ 2558

สำนักการช่าง เทศบาลนครขอนแก่น

|  |  |  |  |
| --- | --- | --- | --- |
| ลำดับที่ | รายละเอียดโครงการ | งบประมาณ | ที่มาของข้อมูล |
| 1 | โครงการปรับปรุงภูมิทัศน์หนองสะพัง | 550,000 | ยุทธศาสตร์ สท. |
| 2 | โครงการปรับปรุงสภาพภูมิทัศน์ถนนกัลปพฤกษ์ ระยะที่ 1 เส้นทางจักรยาน | 12,200,000 | ยุทธศาสตร์ สท. |
| 3 | โครงการจ้างศึกษาออกแบบตลาดโบเบ้ | 4,400,000 | ยุทธศาสตร์ สท. |
| 4 | โครงการก่อสร้างกำแพงป้องกันตลิ่งบึงแก่นนครช่วงท่าน้ำวัดกลางถึงลานหมอนขิด | 6,150,000 | ยุทธศาสตร์ สท. |
| 5 | ก่อสร้างปรับปรุงลานเฟื้องฟ้าริมบึงแก่นนคร | 2,800,000 | คณะพัฒนาบึงฯ |
| 6 | โครงการก่อสร้างกระบะทรายสนามอนุบาล โดยปรับพื้นที่ไม่น้อยกว่า 300 ตารางเมตร และก่อสร้างรั้วเหล็กสูง 1 เมตร ความยาวไม่น้อยกว่า 49 เมตร เพื่อสำหรับการวางเครื่องเล่นสนามอนุบาล | 140,000 | รร.ท.คุ้มหนองคู |
| 7 | โครงการก่อสร้างปรับปรุงทางเท้า |  | ยุทธศาสตร์ สท. |
| 1.ถนนหน้าเมือง (ช่วงจากศูนย์ราชการ – เหล่านาดี) | 24,100,000 |
| 2.ถนนกลางเมือง | 27,800,000 |
| 8 | โครงการก่อสร้างปรับปรุงฝาปิดบ่อพักตามถนนสายหลักภายในเขตเทศบาล | 14,180,000 | ยุทธศาสตร์ สท. |
|  | 1.ถนนศรีจันทร์ 280 ฝา (7,000,000) |
|  | 2.ถนนมิตรภาพ 150 ฝา (3,500,000) |
|  | 3.ถนนอนามัย ถนนศรีนวลและถนนรอบบึงแก่นนคร 80 ฝา (2,339,000) |
|  | 4.ซอยคุ้มตะวันใหม่ 50 ฝา (1,341,000) |
| 9 | ค่าก่อสร้างทางลาดสำหรับคนทั้งมวล ตามถนนสายหลัก (บริเวณถนนศรีจันทร์ช่วงถนนหน้าเมือง-วิทยาลัยเทคนิคขอนแก่น)ความยาว 1,500 เมตร | 1,785,000 | ยุทธศาสตร์ สท. |
| 10 | โครงการจัดซื้อรถฟาร์มแทรกเตอร์ชนิดนั่งขับพร้อมอุปกรณ์เสริมจำนวน 1 คัน | 873,000 | นโยบาย |
| 11 | โครงการจัดซื้อจอบหมุน(ชุดโรตารี) จำนวน 1 ชุด | 61,500 | นโยบาย |
|  | **รวมขอใช้เงินสะสม จำนวน 11 โครงการ** | **95,039,500** |  |

รายงานรายละเอียดประมาณการรายจ่ายงบประมาณรายจ่ายทั่วไป

ประจำปีงบประมาณ พ.ศ.2558

เทศบาลนครขอนแก่น

อำเภอเมือง จังหวัดขอนแก่น

แผนงานอุตสาหกรรมและการโยธา

ประมาณการรายจ่ายรวมทั้งสิ้น 95,039,500 บาท

จ่ายจากรายได้จัดเก็บเอง หมวดภาษีจัดสรรและหมวดเงินอุดหนุนทั่วไป แยกเป็น

งานก่อสร้างโครงสร้างพื้นฐาน รวม 94,105,000 บาท

2.2 หมวดค่าที่ดินและสิ่งก่อสร้าง จำนวน 94,105,000 บาท

ประเภทค่าก่อสร้างสิ่งสาธารณูปการ จำนวน 26,240,000 บาท

1.ค่าก่อสร้างปรับปรุงภูมิทัศน์หนองสะพัง จำนวน 550,000 บาท

เพื่อจ่ายเป็นค่าก่อสร้างปรับปรุงภูมิทัศน์หนองสะพัง โดยทำการขุดลอก

สระปริมาณไม่น้อยกว่า 60 ลูกบาศก์เมตร ก่อสร้างท่าน้ำจำนวน 2 จุด

ติดตั้งเครื่องออกกำลังกาย 5 ชุด เทลานคอนกรีตพิมพ์ลาย พื้นที่ไม่น้อยกว่า

20 ตารางเมตร ติดตั้งรั้วสแตนเลสสูง 0.80 เมตร ยาวไม่น้อยกว่า 20.00 เมตร

ติดตั้งเสาไฟฟ้าแสงสว่างพลังงานแสงอาทิตย์ ความสูงไม่น้อยกว่า 4 เมตร

แผงรับพลังงานขนาด 30 วัตต์ หลอดไฟ LED 240 หลอด ความเข้มแสง

ที่ระยะ 4 เมตร ไม่น้อยกว่า 25 LUX แบตเตอรี่แห้ง ขนาดความจุ 12 V/21AH.

(Seal Lead) สำรองไฟ 2 วัน จำนวนไม่น้อยกว่า 10 ต้น ตามแบบมาตรฐาน

เทศบาลนครขอนแก่น ตามแผนพัฒนาเทศบาลสามปี (2558-2560)เพิ่มเติม

ฉบับที่ 1

2.ค่าปรับปรุงสภาพภูมิทัศน์ถนนกัลปพฤกษ์ ระยะที่ 1 เส้นทางจักรยาน จำนวน 12,200,000 บาท

เพื่อจ่ายเป็นค่าก่อสร้างปรับปรุงภูมทัศน์ถนนกัลปพฤกษ์ เพื่อเป็นทางวิ่งทาง

จักรยานโดยทำการเทพื้น ค.ส.ล.หนา 0.10 เมตร พื้นที่ไม่น้อยกว่า 13,500

ตารางเมตร งานทาสีพื้นทางจักรยาน พื้นที่ไม่น้อยกว่า 8,400 ตารางเมตร

งานบล็อกพื้นพิมพ์ลายพื้นที่ไม่น้อยกว่า 420 ตารางเมตร พร้อมระบบไฟฟ้า

ส่องสว่าง ตามแบบมาตรฐานเทศบาลนครขอนแก่น ตามแผนพัฒนาเทศบาลสามปี

(2558-2560)เพิ่มเติม ฉบับที่ 1

3.จ้างออกแบบรายละเอียดการก่อสร้างตลาดสดเทศบาล 3 (โบ๊เบ๊) จำนวน 4,400,000 บาท

เทศบาลนครขอนแก่น

เพื่อจ่ายเป็นค่าออกแบบรายละเอียดการก่อสร้างตลาดสดเทศบาล 3(โบ๊เบ๊)

เทศบาลนครขอนแก่น ในการที่จะนำมาใช้สำหรับการพิจารณาจัดสรร

งบประมาณค่าก่อสร้างในอนาคต และการพัฒนาพื้นที่อาคารตลาดสด

ให้ทันสมัยกับสภาพเมืองในปัจจุบัน และเพื่อให้มีพื้นที่ใช้สอยเพียงพอ

อันจะก่อให้เกิดประโยชน์สูงสุดต่อหน่วยงาน และประชาชนในอนาคต

ให้ได้รับความสะดวก สะอาด ปลอดภัยต่อชีวิต และที่สำคัญไปตามความ

ต้องการของผู้ประกอบการเดิม ตามแผนพัฒนาเทศบาลสามปี (2558-2560)

เพิ่มเติม ฉบับที่ 1 ยุทธศาสตร์การพัฒนาศักยภาพขององค์กร

4.ค่าก่อสร้างกำแพงป้องกันตลิ่งบึงแก่นนครช่วงวัดกลางไปทางลานหมอนขิด จำนวน 6,150,000 บาท

เพื่อจ่ายเป็นค่าก่อสร้างกำแพงป้องกันตลิ่งบึงแก่นนครช่วงวัดกลางไปทาง

ลานหมอนขิด โดยก่อสร้างกำแพงป้องกันตลิ่งเป็นระยะทางไม่น้อยกว่า 150 ม.

ตามแบบมาตรฐานเทศบาลนครขอนแก่น ตามแผนพัฒนาเทศบาลสามปี

(2558-2560) เพิ่มเติม ฉบับที่ 1

5.ก่อสร้างปรับปรุงลานเฟื้องฟ้าริมบึงแก่นนคร จำนวน 2,800,000 บาท

เพื่อจ่ายเป็นค่าก่อสร้างปรับปรุงภูมิทัศน์ลานเฟื่องฟ้า โดยทำการรื้อบล็อก

คอนกรีตเดิมพื้นที่ไม่น้อยกว่า 2,100 ตารางเมตร เทพื้น ค.ล.ส.หนา 0.10 เมตร

พื้นที่ไม่น้อยกว่า 2,150 ตารางเมตร งานพิมพ์พื้นลายคอนกรีต พื้นที่ไม่น้อยกว่า

2,150 ตารางเมตร งานภูมิสถาปัตย์ 1 รายการ พร้อมงานระบบไฟฟ้าส่องสว่าง

ตามแบบมาตรฐานเทศบาลนครขอนแก่น ตามแผนพัฒนาเทศบาลสามปี

(2558-2560) เพิ่มเติม ฉบับที่ 1

6.ค่าก่อสร้างกระบะทรายสนามอนุบาลโรงเรียนเทศบาลคุ้มหนองคู จำนวน140,000 บาท

เพื่อจ่ายเป็นค่าก่อสร้างกระบะทรายสนามอนุบาล โดยปรับพื้นที่ไม่น้อยกว่า

300 ตารางเมตร และก่อสร้างรั้วเหล็กสูง 1 เมตร ความยาวไม่น้อยกว่า

49 เมตร เพื่อสำหรับการวางเครื่องเล่นสนามอนุบาล ตามแบบมาตรฐาน

เทศบาลนครขอนแก่น ตามแผนพัฒนาเทศบาลสามปี (2558-2560)

เพิ่มเติม ฉบับที่ 1

**ประเภทค่าก่อสร้างสิ่งสาธารณูปโภค** จำนวน 67,865,000 บาท

7.1.ค่าก่อสร้างปรับปรุงทางเท้าสองฝั่งถนนหน้าเมือง จำนวน 24,100,000 บาท

เพื่อจ่ายเป็นค่าก่อสร้างปรับปรุงทางเท้าสองฝั่งถนนหน้าเมืองช่วงแยก

ตัดถนนหน้าศูนย์ราชการถึงแยกตัดถนนอำมาตย์และช่วงแยกตัดถนน

ศรีจันทร์ถึงแยกตัดถนนเหล่านาดีพื้นที่รวมไม่น้อยกว่า 11,175 ตารางเมตร

โดยทำการย้ายสิ่งกีดขวางบนทางเท้า ปูผิวทางเท้าวัสดุหินแกรนิตทำผิวหน้า

หยาบและปูบล็อกทางเท้าสำหรับผู้พิการทางสายตา ก่อสร้างทางลาดคนพิการ

ตามมาตรฐานอารยะสถาปัตย์ รื้อขอบคันหินเดิมและหล่อคันหินสูงเท่าผิวทาง

เท้าปูใหม่พร้อมทาสีจราจร เปลี่ยนฝาบ่อพักทางเท้า ติดตั้งช่องรับน้ำใหม่เป็น

ชนิดเหล็กหล่อ ตามแบบมาตรฐานเทศบาลนครขอนแก่น ตามแผนพัฒนา

เทศบาลสามปี (2558-2560) เพิ่มเติม ฉบับที่ 1

7.2.ค่าก่อสร้างปรับปรุงทางเท้าสองฝั่งถนนกลางเมือง จำนวน 27,800,000 บาท

เพื่อจ่ายเป็นค่าก่อสร้างปรับปรุงทางเท้าสองฝั่งถนนกลางเมือง โดยดำเนินการดังนี้

1.ช่วงแยกตัดถนนหน้าศูนย์ราชการถึงแยกตัดถนนอำมาตย์

2.ช่วงแยกตัดถนนชีท่าขอนถึงแยกตัดถนนข้างวัดหนองแวงพระอารามหลวง

(ฝั่งทิศตะวันออก)

3.ช่วงแยกตัดถนนศรีจันทร์ถึงแยกตัดถนนช้างวัดหนองแวงพระอาราม

(ฝั่งทิศตะวันตก)

พื้นที่ทั้ง 3 แห่ง รวมไม่น้อยกว่า 14,102 ตารางเมตร โดยทำการย้าย

สิ่งกีดขวางบนทางเท้าปูผิวทางเท้าวัสดุหินแกรนิตทำผิวหน้าหยาบ และปูบล็อก

ทางเท้าสำหรับผู้พิการทางสายตา ก่อสร้างทางลาดคนพิการตามมาตรฐาน

อารยะสถาปัตย์รื้อขอบคันหินเดิมและหล่อคันหินสูงเท่าผิวทางเท้าปูใหม่พร้อม

ทาสีจราจร เปลี่ยนฝาบ่อพักทางเท้า ติดตั้งช่องรับน้ำใหม่เป็นชนิดเหล็กหล่อ

ตามแบบมาตรฐานเทศบาลนครขอนแก่น ตามแผนพัฒนาเทศบาลสามปี

(2558-2560) เพิ่มเติม ฉบับที่ 1

8.ค่าก่อสร้างปรับปรุงฝาปิดบ่อพักในผิวจราจรตามถนนสายหลักใน จำนวน14,180,000 บาท

เขตเทศบาลนคร

เพื่อจ่ายเป็นค่าปรับปรุงฝาปิดบ่อพักในผิวจราจร ตามถนนสายหลักภายในเขต

เทศบาลนครขอนแก่น เป็นฝาปิดเหล็กหล่อ จำนวนไม่น้อยกว่า 560 ฝา

ตามแบบแปลนของเทศบาลนครขอนแก่น ประกอบด้วย ถนนศรีจันทร์

จำนวนไม่น้อยกว่า 280 ฝา ถนนมิตรภาพ จำนวนไม่น้อยกว่า 150 ฝา

ถนนอนามัย ถนนศรีนวลและถนนรอบบึงแก่นนคร จำนวนไม่น้อยกว่า 80 ฝา

ซอยคุ้มตะวันใหม่ จำนวนไม่น้อยกว่า 50 ฝาตามแบบมาตรฐานเทศบาล

นครขอนแก่น ตามแผนพัฒนาเทศบาลสามปี (2558-2560) เพิ่มเติม ฉบับที่ 1

9.ค่าก่อสร้างทางลาดสำหรับคนทั้งมวล(Universal Design) ตามถนนสายหลัก จำนวน 1,785,000 บาท

ภายในเขตเทศบาล(ถนนศรีจันทร์ช่วงถนนหน้าเมือง-วิทยาลัยเทคนิคขอนแก่น)

เพื่อจ่ายเป็นค่าก่อสร้างทางลาดโดยทำการก่อสร้างทางลาดคนพิการและทาง

เดินผู้พิการถนนศรีจันทร์(ช่วงจากสี่แยกตัดถนนหน้าเมืองถึงโรงพยาบาลศูนย์

ขอนแก่น)ความยาวระยะทาง 1,500 เมตร โดยทำการก่อสร้างทางลาดคอนกรีต

ผู้พิการจำนวนไม่น้อยกว่า 86 จุด และก่อสร้างทางเดินผู้พิการ ตามแบบมาตรฐาน

เทศบาลนครขอนแก่น ตามแผนพัฒนาเทศบาลสามปี(2558-2560) เพิ่มเติม ฉบับที่ 1

**แผนงานเคหะและชุมชน**

**งานไฟฟ้าถนน**

**ประเภทครุภัณฑ์การเกษตร จำนวน 934,500 บาท**

10.รถฟาร์มแทรกเตอร์ชนิดนั่งขับพร้อมอุปกรณ์เสริม จำนวน 1 คัน จำนวน 873,000 บาท

-เครื่องยนต์ดีเซลล์ เป็นแบบชนิด direct injection ระบบขับเคลื่อน 4 ล้อ

กำลังแรงม้าไม่น้อยกว่า 47 แรงม้า

-ปริมาตรกระบอกสูบไม่น้อยกว่า 2,197 ซีซี

-ขนาดยางล้อหน้าไม่น้อยกว่า 8-18 นิ้ว ล้อหลัง 13.6-26 นิ้ว

-จำนวนเกียร์ เดินหน้า ถอยหลัง 8/8

-ระบบพวงมาลัยแบบพาวเวอร์(Hydrostatic)

-ระบบเบรก เป็นแบบจานเบรกแช่ในน้ำมัน

-ระบบครัชต์เป็นแบบแห้งแผ่นเดียว

-ระบบขับเคลื่อนล้อหน้าเป็นแบบเฟืองเฉียงทั้งระบบ(Bevel Gear)

-ล้อหลังเป็นระบบล็อคกันฟรี

-รัศมีวงเลี้ยว(ใช้เบรกช่วย) 2.65 เมตร

-ความเร็วเดินหน้า 2.4-27.1 กม./ชม.

-ความเร็วถอยหลัง 2.3-24.2 กม./ชม.

-ระบบเพลาอำนวยกำลัง (เพลาพีทีโอ)ความเร็วรอบของพีทีโอ ไม่น้อยกว่า

540/750 รอบต่อนาที

-ระบบไฮดรอลิค อัตราไหลของปั๊ม 29.4 ลิตรต่อนาที

-ชุดต่อพ่วงอุปกรณ์ต้องได้มาตรฐาน SAE เบอร์ 1 (Category 1)

-ระบบควบคุมขุดต่อพ่วงอุปกรณ์ 3 จุด แบบควบคุมตำแหน่ง(position control)

-น้ำหนักยกสูงสุดที่ปลายแขนยก 1,300 กก.

-น้ำหนักยกสูงสุดที่ห่างจากปลายแขนยก 24 นิ้ว ไม่น้อยกว่า 1,053 กก.

-น้ำหนักเฉพาะแทรกเตอร์ไม่รวมเหล็กถ่วงไม่น้อยกว่า 1,430 กก.

-ความยาวกันชนหน้า –หลัง ไม่น้อยกว่า 3,265 มม.

-ความกว้างขอบยางล้อหลังซ้ายขวา ไม่น้อยกว่า 1,495 มม.

-ความสูงพื้นถึงพวงมาลัย 1,515 มม.

-ความสูงใต้ท้องรถ ไม่น้อยกว่า 350 มม.

-ความกว้างช่วงล้อ (ซ้าย – ขวา)ล้อหน้า 1,150 มม.

-ความกว้างช่วงล้อ (ซ้าย – ขวา)ล้อหลัง 1,150 มม.หรือ 1,225 มม.

-อุปกรณ์เสริมท้ายเป็นชุดผานพรวนไม่น้อยกว่า 5 ผาน จำนวน 1 ชุด

-อุปกรณ์เสริมหน้าเป็นชุดบุ้งกี๋กว้างไม่น้อยกว่า 1.8 เมตร สามารถตักเศษ

วัสดุได้ไม่น้อยกว่า 450 กิโลกรัม และระบบไฮโดลิคสามารถยกบุ้งกี๋ได้

ไม่น้อยกว่า 3.20 เมตร

เพื่อใช้ในงานไถพรวนและไถเพื่อกลบวัชพืชและปรับคุณภาพดินพื้นที่บึงทุ่งสร้าง

การเตรียมแปลงปลูกไม้ดอก-ไม้ประดับในงานมหกรรมพรรณไม้นานาชาติและจุดต่างๆ

ในสวนสาธารณะ ใช้ในการจัดการเก็บขยะที่อยู่รอบๆบึงทุ่งสร้าง ราคาตามบัญชีมาตรฐาน

ครุภัณฑ์ ตามแผนพัฒนาเทศบาลสามปี(2558-2560)

11.ชุดจอบหมุน (ชุดโรตารี) จำนวน 1 ชุด จำนวน 61,500 บาท

-เพื่อจ่ายเป็นค่าจัดซื้อชุดจอบหมุน (ชุดโรตารี) จำนวน 1 ชุด โดยมี

รายละเอียดดังนี้

-มีความกว้างไม่น้อยกว่า 1.80 เมตร

-จำนวนใบมีดใบซ้ายต้องมีไม่น้อยกว่า 27 ใบ

-จำนวนใบมีดใบขวาต้องไม่น้อยกว่า 27 ใบ

-สามารถยกจอบหมุนได้สูงไม่น้อยกว่า 50 ซม.

-ระบบส่งกำลัง PTO และสามารถยกจอบหมุนได้โดยไม่ต้องปลดเกียร์ PTO

เพื่อใช้ในงานไถพรวนพื้นที่บึงทุ่งสร้าง การเตรียมแปลงปลูกไม้ดอก-ไม้ประดับในงาน

มหกรรมพรรณไม้นานาชาติและจุดต่างๆในสวนสาธารณะ เนื่องจากครุภัณฑ์ที่ไม่มี

กำหนดในบัญชีมาตรฐานครุภัณฑ์ จึงขอจัดซื้อตามราคาท้องตลาดในตามแผนพัฒนา

เทศบาลสามปี(2558-2560)

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปราย ขอเชิญเลยนะคะ ขอเรียนเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ พ่อแม่พี่น้องข้าราชการและผู้นำชุมชนที่ร่วมสังเกตการณ์ในการร่วมประชุมสภาเทศบาลนครขอนแก่น กระผมนายธนภณ กิตติวิมลชัย สมาชิกสภาเทศบาลนครขอนแก่น เขต 4 ครับ ในญัตติที่ท่านนายกเทศมนตรีได้เสนอโครงการ 11 โครงการเป็นจำนวนเงิน 95,039,500 บาท ทุกโครงการเป็นโครงการที่เติมศักยภาพเมือง ขออนุญาตอภิปรายในบางโครงการคือโครงการที่ 2 โครงการปรับปรุงภูมิทัศน์ถนนกัลปพฤกษ์ ระยะที่ 1 เส้นทางจักรยาน ก็เป็นช่วงเวลาแห่งยุคสมัยที่ ประชากรทุกเมืองในโลกมีความต้องการในเรื่องของการเปลี่ยนวิถีการดำรงชีพทั้งเชิงสุขภาพและการสัญจรไปมา ซึ่งเทศบาลนครขอนแก่นก็ไม่เคยตกกระบวนการเหล่านี้เพราะความมีวิสัยทัศน์ที่ดีของคณะผู้บริหาร ก็ต้องชื่นชมครับ เราไม่สามารถทำให้เขาสามารถใช้เป็นเส้นทางสัญจรเพราะองค์กรที่เกี่ยวข้องโดยรวมแล้วไม่เกี่ยวข้องไม่พร้อมเกี่ยวกับเรื่องศักยภาพ ตรงนี้ก็อยากให้ผู้บริหารร่วมรณรงค์กับผู้เกี่ยวข้องสร้างเสริมศักยภาพด้านอื่น ส่วนที่เติมทำให้เมืองมีศักยภาพมากขึ้น เช่นไปทำห้องน้ำ ตรงนี้ผมเชื่อว่าน่าจะเป็นส่วนนำร่องในจังหวัดขอนแก่น ส่วนหนึ่งที่ผมจะเติมตรงนี้ครับว่าในถนนแคบๆกลับทำทางจักรยานได้ดีในบางพื้นที่ เช่นพื้นที่ส่วนบึงหนองแวงตราชู ซึ่งเป็นพื้นที่ขนาดถนนการใช้จราจรสองทางเป็นปัญหาความหนาแน่นสูงเราสามารถไปปรับพื้นที่ให้เป็นถนนวันเวย์ แล้วทำถนนจักรยานควบคู่นี้คือสิ่งที่ผมอยากแลกเปลี่ยนไว้ในโครงการนี้ครับ โครงการที่ 3โครงการจ้างศึกษาออกแบบตลาดโบเบ้ ต้องยอมรับครับว่าก็เป็นวิสัยทัศน์อีกอย่างหนึ่งที่คณะผู้บริหารใจถึงจริงๆ เพราะตลาดโบ้เบ้เป็นจุดศูนย์กลางของเมืองขอนแก่น อยู่ระหว่างกลางเทศบาล 2 แห่ง คือตลาดสดเทศบาล 1 กับตลาดบางลำภู พื้นที่ตรงนี้ถ้าใครสัญจรผ่านไปผ่านมา ตรงนี้เป็นพื้นที่เป็นบริเวณที่มีการจอดรถ สักวันหนึ่งบ้านเมืองเราคงเปลี่ยนแปลงไปในทางที่ดีขึ้น วันนี้เห็นโครงการนี้ที่ท่านนายกเทศมนตรี คณะผู้บริหารกล้าเสนอ ผมคิดว่าโครงการนี้น่าจะเติมความแข็งแรงของเมือง เพราะเท่าที่ทราบโดยเบื้องต้นโครงการนี้จะทำพื้นที่ทั้งตลาดเป็นพื้นที่จะใช้บริการการจอดรถทั้งหมด ซึ่งเชื่อว่าโครงการนี้จะเติมศักยภาพให้กับเมืองขอนแก่นเป็นอย่างดี แต่สิ่งหนึ่งที่ผมอยากชวนแลกเปลี่ยนไม่ว่าจะพัฒนาศักยภาพเมืองยังไงก็ตาม ก็เป็นเงื่อนไขที่เราสามารถรวบรวมและใช้เงื่อนไขให้เป็นทุนมากที่สุด ฝากไว้ด้วยครับ

โครงการที่ 8โครงการก่อสร้างปรับปรุงฝาบ่อพักถนนสายหลักในเขตเทศบาลนครขอนแก่น มีอยู่ 4 เส้นทาง ใช้เงิน 14,180,000 บาท เทียบกับงบประมาณปีละ1,000ล้านบาทแต่ถ้าไปเทียบกับการพัฒนาเมืองในส่วนการพัฒนาโดยหักค่าใช้จ่ายประจำออกตรงนี้เป็นเงินประมาน 5 เปอร์เซ็นต์ อย่างน้อยหลายฝาที่มีความจำเป็นต้องเปลี่ยนเป็นฝาที่มีวิกฤตที่ทำให้ผู้คนที่สัญจรไปมาเกิดความรู้สึกไม่ปลอดภัยอย่างยิ่งแล้วหลายฝาได้สร้างความเสียหายถึงแก่ชีวิตที่ใช้ถนนเป็นทางสัญจรไปมา แต่ผมเชื่อว่าโครงการลักษณะนี้ถึงแม้จะดีอย่างไรก็ตามด้วยปฐมภูมิของโครงการนี้ เราทำโครงการนี้เพื่อไปแก้ไขสิ่งที่ไม่ถูกต้องหรือแก้ไขสิ่งที่เกิดความชำรุด ขบวนการฝาท่อระบายน้ำในเมืองบนถนนทุกแห่ง เราใช้หลักวิเคราะห์ในการออกแบบมาอย่างดี แต่เมื่อมีการทรุดของบ่อพักมีการชำรุดตามเวลาใช้งาน เราใช้เงินที่ก่อสร้างถนนในเมือง เราใช้เงินทุกบาทด้วยความคุ้มค่า โครงการนี้ใช้เงิน 14,180,000 บาท เพื่อก้าวไปแก้ไขปัญหาที่เราอาจจะเกิดการควบคุมงานไม่ดี ทำให้ผมนึกถึงโครงการถนนรอบเมือง ผมเห็นโครงการนี้มีการรื้อผิวจราจรเพื่อลงท่อระบายน้ำ ซึ่งก็เกี่ยวกับบ่อพัก มีการทิ้งงานไว้ประมาณหนึ่งเดือนเศษโดยไม่ทำอะไร ผมแปลกใจมากทำไมยอมให้เหตุการณ์แบบนี้เกิดขึ้นครับ ไม่ว่าผู้รับเหมาจะเป็นใครแต่เรื่องนี้ก็ต้องแก้ไขทันที เทศบาลรู้ว่าเขาทำไม่ได้เราก็ต้องไปกลบแล้วก็ปิดผิวจราจรคืนครับคิดเงินกับเขาแบบไหนก็ว่าไปตามกฎหมายครับ ผมก็คาดคะเนว่าถ้าโครงการนี้เสร็จด้วยวิธีการที่ไม่รับผิดชอบแบบนี้ ถ้าผมยังมีโอกาสได้เป็นสมาชิกสภาเทศบาล พ่อแม่พี่น้องยังไว้วางใจในสมัยต่อไปถ้า คสช.ให้มีการเลือกตั้ง ผมก็จะมาขอความเห็นชอบให้ยกมือลักษณะนี้เพื่อไปแก้ไขบ่อพัก ผมชื่นชมโครงการทั้งหมดใน11 โครงการนี้ครับ ผมเทียบเคียงให้ดูสิ่งที่เกิดขึ้นปัจจุบันกับที่ต้องการการแก้ไขในอนาคตครับ นี่คือสิ่งที่ผมเชื่อว่าในขบวนการควบคุมงานกับวิธีการเอาเงินของรัฐซึ่งเป็นเงินภาษีของประชาชนที่ไปใช้ในโครงการต่างๆ จะต้องถูกเปลี่ยนแปลงและปฎิรูป ถ้าเราควบคุมได้ก็จะไม่เกิดความเสีย ผมเห็นใจครับพนักงานราชการและพนักงานจ้างเราจะทำอย่างไรให้เกิดประสิทธิภาพประสิทธิผลในเรื่องแบบนี้ ที่ผมพูดไว้ไม่ใช่ไม่เห็นชอบ แต่ผมเห็นตามภาพปัจจุบัน ผมเรียนผ่านท่านประธานสภาเทศบาลไปยังท่านคณะผู้บริหารครับว่า เราต้องประกาศมาตรการเด็ดขาดครับไม่ยอมให้ผู้ประกอบการทำให้เกิดเรื่องเช่นนี้ในพื้นที่ 46 ตารางกิโลเมตรของเทศบาลนครขอนแก่น แล้วบ้านเมืองและประชาชนจะอยู่เย็นเป็นสุข การพัฒนาจะเป็นเชิงคุณภาพมากขึ้นครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ก่อนที่คณะผู้บริหารจะชี้แจงหรือตอบประเด็น อยากเรียนถามท่านสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ขอเรียนเชิญคุณเกรียงศักดิ์ ค่ะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภาเทศบาล คณะผู้บริหาร เพื่อนสมาชิกสภาเทศบาลผู้ทรงเกียรติ พี่น้องประชาชนที่เคารพที่เข้าร่วมฟังการอภิปราย ในหัวข้อที่เกี่ยวกับการปรับปรุงทางเท้า จะเห็นว่าถนนทั้งสองเส้นใช้เงินร่วม 51 ล้านบาทในการปรับปรุงผิวฟุตบาทแต่สิ่งที่ยากท่านประธานสภาเทศบาลไปยังท่านผู้บริหารเมื่อหลังจากอนุมัติงบประมาณแล้วดำเนินการเสร็จเรียบร้อยแล้ว สิ่งหนึ่งที่ผมและเพื่อนสมาชิกสภาเทศบาลเป็นห่วงเกี่ยวกับเรื่องการที่หน่วยงานของรัฐบางหน่วยงานที่เกี่ยวกับเรื่องของการวางท่อประปาที่บริเวณผิวฟุตบาทจะดำเนินการอย่างหนึ่งอย่างใดในการปรับปรุงพื้นที่เหล่านี้ สามารถดำเนินการได้เลยแล้วคืนผิวฟุตบาทให้เราในสภาพไหน เพราะจากที่ผ่านมาในหลายๆจุด ยกตัวอย่างเช่นถนนกลางเมือง การดำเนินการเด็ดขาดคุณภาพของผู้รับเหมา ซึ่งดำเนินการโดยประปาส่วนภูมิภาคของขอนแก่นต้องบอกว่าทำให้ฟุตบาทพัง อยากฝากท่านประธานสภาเทศบาลไปยังผู้บริหารหลังจากที่เราอนุมัติงบประมาณดำเนินการแล้ว น่าจะมีข้อตกลงอย่างใดอย่างหนึ่งหน่วยงานใดก็ตามที่จะเข้ามาใช้พื้นผิวฟุตบาทหรือเอกชนเจ้าของหน้าบ้านทำการอย่างใดอย่างหนึ่งจะต้องทำการคืนฟุตบาทให้เราในสภาพแบบไหนหรือว่าจะทำแบบไหนก็ได้ เนื่องจากใช้งบประมาณในสิ่งเหล่านี้สูง ฝากท่านประธานสภาเทศบาลไปยังผู้บริหารครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ถ้าไม่มีสมาชิกสภาเทศบาลท่านใดจะอภิปรายเพิ่มเติม ขอเรียนเชิญท่านนายกเทศมนตรีค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนท่านประธานสภาเทศบาล เพื่อนสมาชิกสภาเทศบาลผู้ทรงเกียรติครับ หัวหน้าส่วนการงาน ผู้บริหารสถานศึกษา ท่านผู้นำชุมชน ประเด็นที่เพื่อนสมาชิกสภาเทศบาลฝากความห่วงใย ต้องขอขอบพระคุณครับ ผมอยากจะเรียนมติความร่วมมือเพื่อให้ปรากฏเป็นหลักฐานในการประชุมสภาเทศบาลจะเห็นได้ว่าในปัจจุบันนี้โครงการจำนวนมากเกินครึ่งด้วยซ้ำไป เป็นโครงการที่เกิดจากยุทธศาสตร์อีกเกือบครึ่ง อีกประมาณ 25 %โครงการตามคำร้องขอของประชาชนและเป็นโครงการตามนโยบายรายละเอียดเพิ่มเติมก็คือไม่ใช่เพียงแค่โครงการตามยุทธศาสตร์ของสมาชิกสภาเทศบาล เป็นการมีส่วนร่วมจากสมาชิกสภาเทศบาลในการมาร่วมการทำงาน ยกตัวอย่าง เช่น เส้นทางจักรยานโครงการปรับปรุงโครงการศึกษาออกแบบตลาดโบ้เบ้ โครงการปรับปรุงภูมิทัศน์หนองสะพัง โครงการก่อสร้างกระบะทรายสนามอนุบาล โรงเรียนเทศบาลคุ้มหนองคู โครงการปรับปรุงฟุตบาททางเท้า โดยการช่วยกันเลือกวัสดุ การสำรวจทุกเมตรทุกตารางเมตร โครงการปรับปรุงฝาปิดบ่อพัก โครงการก่อสร้างทางลาดอารยะสถาปัตย์ เหล่านี้ล้วนแล้วแต่เป็นโครงการที่มีส่วนร่วมเป็นอย่างดี ทำให้รายละเอียดของโครงการค่อนข้างจะสมบูรณ์มาก ก็มีประเด็นความเป็นห่วงที่นำเสนอขึ้นมา เป็นความรู้สึกที่เป็นห่วงที่ตรงกัน โครงการที่ใช้เงินเป็นจำนวนมากขาดบุคลากรที่มีคุณภาพ สุดท้ายก็เป็นโตรงการที่ประจานความสามารถของเราเอง ว่าไม่มีความรู้ความสามารถไปกำกับติดตาม ถ้าโครงการที่เป็นงบประมาณจำนวนมากแล้วดำเนินการแล้วไร้ประสิทธิภาพผลที่ปรากฏก็จะโดนประณามว่าเป็นความรู้ความสามารถที่ด้อยของฝ่ายบริหาร พอไล่กระบวนการลงไปการทำงานการทำโครงการมีกระบวนการของฝ่ายข้าราชการที่ต้องรับผิดชอบตั้งแต่ระดับล่างจนถึงระดับบนสูงสุด ซึ่งเป็นหัวหน้าส่วนราชการ ข้อกังวลร่วมกันที่ว่านี้ถ้าเราจะพูดว่าเรามีระบบจริงๆ แต่ระบบที่สมบูรณ์ จำเป็นจะต้องมีสำนึกรับผิดชอบในการทำงานร่วมกันด้วยสำนึกที่ดี หลายครั้งหลายโครงการที่ปรากฏเป็นความรู้สึกไม่ใช่เพียงแค่เจ็บปวดหลายโครงการทำให้เรารู้สึกท้อถอยด้วยซ้ำไป ว่าเมื่อไหร่ใครบางคนของเราจะมีสำนึกความรับผิดชอบมีความทุ่มเท การอภิปรายในวันนี้อยากจะให้ทางผู้รับผิดชอบไม่ว่าจะเป็นระดับสูงสุดของข้าราชการประจำคือปลัดเทศบาล ผอ.สำนัก ผอ.ส่วน หัวหน้าฝ่ายปฏิบัติกรุณารับไปเพื่อดำเนินการ รองนายกเทศมนตรีต้องรับไปติดตามอย่างเข้มข้นการยกตัวอย่างบางพื้นที่เป็นโครงการที่ดี คงไม่ใช่เพียงแค่สมาชิกสภาเทศบาลที่ไม่มีสามัญสำนึกคนอื่นเจ็บกว่าปวดกว่าว่าไร้ประสิทธิภาพ ต้องยอมรับว่าองค์กรใหญ่ สุดท้ายก็ต้องกลับมาใช้ระบบเอาระบบไปควบคุมระบบที่ว่านี้คงไม่ใช่เพียงแค่ควบคุมติดตามประเมินผลการทำงานแต่ต้องเป็นระบบที่ให้ทั้งคุณและโทษ คนทำดีควรได้รับการมองเห็น ใครทำไม่ดีก็ได้รับการลงโทษ ถึงจะเป็นธรรมสำหรับพนักงานที่ทำงานดี กรณีการยกตัวอย่างถนนรอบเมืองผมขออนุญาตรับไปดูเองว่าเกิดอะไรขึ้นสิ่งที่สงสัยในหลายๆเรื่องไม่ว่าจะเป็นประเด็นต้องรอจนหมดอายุสัญญาจึงจะลงโทษบริษัทนั้นๆได้หรือไม่หรือในระหว่างสัญญาถ้าการทำงานไม่สมบูรณ์ไม่เป็นไปตามระยะเวลาที่กำหนดมันควรจะยกเลิกสัญญาและขึ้นบัญชีดำได้ก่อนหน้านั้นใช่หรือไม่ ถ้าเป็นลักษณะแบบนี้แล้วทำไมเจ้าหน้าที่ถึงไม่รู้ แล้วเป็นลักษณะนี้ทำไมผู้กำกับผู้ควบคุมเขาจึงไม่ดำเนินการและปฏิบัติ ผมหวังเป็นอย่างยิ่งว่าการอภิปรายในวันนี้ผมอยากจะให้ ฝ่ายกิจการสภาเทศบาลโดยท่านปลัดเทศบาล ท่านรองปลัดเทศบาลที่กำกับบันทึกเทปแล้วก็สำเนามาให้ผมเซ็นกำกับส่งตรงไปยังสำนักที่รับผิดชอบ ตั้งแต่ระดับสูงสุดของสำนักเพื่อไปอ่านไตร่ตรอง ถ้าวันนี้ฟังแค่ตัวแทนบางส่วนของสำนักการช่างที่อยู่ที่นี่อาจจะเป็นระดับหัวหน้า แกนนำ เป็นผู้ควบคุมแต่ในระดับล่างลงไป ซึ่งไม่ได้รู้เลยว่าเขากำลังว่าอะไรจะต้องแสดงความรับผิดชอบอย่างไรเขาเหล่านั้นจะรู้ไหม ส่งตรงรายงานการอภิปรายในวันนี้ไปยังผู้ปฏิบัติทุกคน โดยเฉพาะอย่างยิ่งผมขออนุญาตหลังจากจบจากวันนี้ผมก็คงจะสั่งการให้สำนักการช่างรายงานการปฏิบัติในพื้นที่ถนนรอบเมืองว่าเกิดกรณีใดประเด็นใดที่เป็นปัญหาให้รายงานตรงมายังที่ผม ขอรับไปเพื่อจัดการ ถ้าเอาตรงนี้เอาโครงการนี้เอาพื้นที่เป็นกรณีตัวอย่างหลายๆคนก็รู้สึกไม่สบายใจว่าการขออนุมัติสภาเทศบาลเราขอแบบผ่านเช่นนั้นหรือมูลค่าถึงจำนวน 14,180,000 บาท แล้วโดยเฉพาะอย่างยิ่งปรากฏที่ถนนสายสำคัญ ถ้าเกิดกับถนนมิตรภาพเป็นเหตุการณ์แบบนี้เกิดอุบัติเหตุ เราจะโทษใคร สุดท้ายคนรับผิดชอบคนแรกก็คือนายกเทศมนตรีแล้วต้องรอให้นายกเทศมนตรีไปไล่เลียงตั้งแต่รองนายกเทศมนตรี รองปลัดเทศบาล ผอ.สำนัก หัวหน้าส่วน หัวหน้าฝ่าย แล้วคนที่ควบคุมงานเช่นนั้นหรือ ทำไมเส้นทางมันช่างยาวไกลเหลือเกิน ถ้าใช้ตรงนี้แล้วใช้เวลาที่ยาวๆอีกสักนิดหนึ่งในการบอก วันนี้ผอ.สำนักการช่างขออนุญาตลาเพื่อไปปฏิบัติภารกิจ ในผอ.ส่วนซึ่งมีอยู่ 2 ท่าน มาอยู่ 1 ท่าน หัวหน้าฝ่ายที่มีก็มาไม่ครบ หัวหน้างานก็มีบางส่วนที่เกี่ยวข้อง ก็ขออนุญาตใช้ทั้งการอภิปรายใช้ทั้งการชี้แจงตรงนี้ ให้ถอดเทปเป็นเอกสารแล้วส่งตรงไปยังผู้รับผิดชอบโดยตรง เกิดที่ถนนศรีจันทร์ที่เป็นถนนสายหลักของเมืองแล้วได้บริษัทซึ่งเลวร้ายไร้ซึ่งสำนึก ไร้ซึ่งความรับผิดชอบได้คนทำงานได้ผู้ควบคุมงานที่ไม่มีประสิทธิภาพ คงไม่ใช่แค่ทิ้งเอาไว้นานๆ แต่ถ้าเกิดอุบัติเหตุละโดนฟ้องข้อหาละเว้นกลายเป็นคดีอาญา คนที่ทำงานเขาจะรู้สึกอะไรไหม ความกังวลมีครับเมื่อฟังในสิ่งที่ท่านพูด ผมมองบวกด้วยซ้ำไปว่าท่านเจตนาดีในการอภิปรายเพื่อปรากฏให้เป็นประจักษ์พยานหลักฐานตรงนี้ต้องขอบพระคุณ ที่ห่วงใยในเงินทุกบาททุกสตางค์ห่วงใยในความรับผิดชอบร่วม ในความเป็นสมาชิกสภาเทศบาลในงบประมาณที่ขอไป ขอรับไปดำเนินการครับ การศึกษาออกแบบตลาดโบ้เบ้เราก็อยู่ในกระบวนการออกแบบร่วมกันทุกภาคส่วนทั้ง ฝ่ายบริหาร ฝ่ายประจำ ฝ่ายสมาชิกสภาเทศบาล ฝ่ายประชาชนผู้ประกอบการแม่ค้าได้ร่วมมือกัน หลายเรื่องที่เป็นแนวคิดดีๆแต่อาจจะเนื่องจากเวลาไม่เหมาะสมใครหลายคนก็ยังรับไม่ได้แนวทางที่เราอยากให้เป็นก็เป็นไปตามกรอบๆหนึ่งที่สามารถเดินได้ การนำเสนอเพื่อการมีส่วนร่วมกับภาคธุรกิจเป็นประเด็นที่น่าสนใจเราคงไปทำงานกันต่อ ก็ต้องฝ่าฟันต้องอดทนครับ ซึ่งเราก็ตั้งใจมาตั้งแต่ต้นการทำโครงการขนาดใหญ่ผลกระทบมากคนได้รับผลบวกก็มีคนได้รับผลกระทบก็มีแต่ทำอย่างไรให้สามารถยืนยันได้ว่าคนได้รับประโยชน์จากโครงการมีมากกว่าจนกระทั้งคนที่มีส่วนน้อยผลเสียเขายอมรับได้ เราจะอดทนในการที่จะพยายามอธิบาย ก็รับเอาคำแนะนำข้อเสนอนั้นไปเส้นทางจักรยานที่นำเสนอบางเส้นทางเพิ่มเติม จากโครงการที่เสนอขอโดยได้มีการพูดคุยกันภายในว่าไม่ได้จบอยู่บนเส้นทางนี้เส้นทางแรก จะสังเกตได้ว่าข้อความที่เขียนอยู่ในเอกสารเราใช้คำว่าระยะที่ 1 จะมีโครงการต่อเนื่องถนนกัลปพฤกษ์ที่ว่านี้ไปสุดถนนมะลิวัลย์ตรงสามแยก ก็มีแนวความคิดว่าจะทำเส้นทางรอบให้ครบ เลี้ยวซ้ายออกมาตามถนนมะลิวัลย์ไปจนถึงสี่แยกสามเหลี่ยมเลี้ยวซ้ายเข้าไปถนนมิตรภาพ กลับมาถนนกัลปพฤกษ์ ให้ครบรอบ มีการเสนอแม้กระทั่งเส้นทางสำคัญภายในเมือง ทั้งหมดทั้งสิ้นผมเห็นชอบในหลักการ แต่พวกเราก็ต้องไปทำงานหนักร่วมกันคณะทำงานที่ผมจะมอบหมายไม่ว่าจะ สำนักการช่างรองนายกเทศมนตรี ผู้รับผิดชอบและทีมงาน รวมไปถึงสถาปนิกผู้ออกแบบก็คงต้องลงไปเดินดูแล้วไปทำงานร่วมกัน เจตนารมณ์ชัดเจนที่เราประกาศไว้ตรงกัน เส้นทางจักรยานเฟรส 1 ที่ปรากฏในสภาเทศบาลความยาวไปกลับประมาณ 5.4 กิโลเมตร เราบอกไว้เลยว่าถ้าจะมีเส้นทางจักรยานในภาคอีสานที่เป็นเส้นทางตัวอย่างลำดับต้นๆ เราได้มีการประกาศกันภายในว่าขอให้เราได้ทำเส้นทางนี้เป็นทางแรกที่ให้ได้รับการยอมรับเป็นตัวอย่าง อย่างแท้จริง เพื่อนสมาชิกสภาเทศบาลต้องใช้คำว่ายอมมาร่วมเป็นประธานโครงการแล้วลงไปคิดในรายละเอียดแต่ผลสัมฤทธิ์ของโครงการออกมาแล้วถ้าไม่เป็นดังใจเราก็จะรับผิดชอบร่วมกัน แต่เราจะดูแลร่วมกันเราจะยืนยันในวันนี้ว่าเส้นทางแรกที่เราจะนำร่องเพื่อให้เป็นต้นแบบว่าเส้นทางต่อไปว่าจะเป็นมาตรฐานแบบนี้ เพราะเราพูดกันเลยว่าโครงการเส้นทางจักรยานนี้ จะต้องได้เส้นทางมาตรฐานสูงสูด แต่ถ้าใครจะทำเส้นทางจากต่อจากนี้ไป เรากล้าบอกว่าคุณมาดูได้ นี่คือเป้าหมายสูงสุดในการทำจักรยาน ไม่ใช่ทำเพียงเพื่อได้ทำ เราไม่ต้องการแบบนั้น ไม่ใช่เพียงแค่โครงการเส้นทางจักรยานเรากำลังพูดถึงโครงการต่อจากนี้ไปโดยแนวคิด ถ้าทำต้องทำให้ดี คำว่าดีมีองค์ประกอบมากมาย บริษัทที่จะมาทำก็ต้องมีสามัญสำนึกมีคุณภาพมีประสิทธิภาพมีขีดความรู้ความสามารถที่ดีพอ คนทำงานที่เป็นผู้กำกับผู้ควบคุมต้องมีใจที่มากกว่าปกติ แล้วไม่รู้สึกเฉยๆ ถ้างานไม่มีคุณภาพ คงจะเป็นโจทย์ต่อไปว่าทำอย่างไรคนของเราบางคนส่วนใหญ่ผมยอมรับว่ามีประสิทธิภาพ แต่คนเราบางคนเมื่อไหร่ใจจะมาสักที แล้วเมื่อไหร่การเป็นองค์กรเทศบาลนครขอนแก่น รวมถึงพนักงานทุกคนมีความรู้สึกเจ็บเหมือนกัน แค้นเหมือนกัน เจ็บปวดเหมือนกัน เหมือนท่านสมาชิกสภาเทศบาลได้กรุณาได้อภิปรายต้องรู้สึกแบบนั้นร่วมกัน ปัญหาทางเท้าทุกครั้งที่มีการรื้อฟุตบาท รื้อพื้นผิวถนน มีการประชุมร่วมอย่างดีมีการประกาศเงื่อนไขมีการลงนาม มีการวางมัดจำ ทั้งหมดทั้งสิ้นเราก็มองว่าระบบตามตัวอักษรก็น่าจะดี สุดท้ายสิ่งที่เสียหายก็กลายเป็นเรื่องของคนเรายอมรับใช่ไหมรื้อถนนแล้วรื้อผิวจราจรแล้วเขาวางท่อแล้วเขาคืนพื้นผิวจราจรให้เรา เราอาจจะยอมรับแต่มันก็เป็นการประจานแต่สุดท้ายการยอมรับของเราไร้คุณภาพ เพียงช่วงไม่กี่เดือนของบางพื้นที่ถนนก็ชำรุดฟุตบาทก็ชำรุด ทำอย่าไรคนของเราจะรู้สึกรู้สา พูดไปก็อ้างก็ไม่มีเวลาของฝ่ายบริหาร แต่ก็อยากจะบอกว่าต้องรู้สึกเหมือนกัน การที่จะยอมตรวจรับงานรื้อฟุตบาทที่เราอุตส่าห์ลงทุนตั้ง 51 ล้านบาท ทำอยู่ถนน 2 สายหลัก เพราะเรามองว่าปลายปี 2558 เมื่อAEC เปิดขอนแก่นไม่หยุดอยู่เพียงแค่นี้ จากหน่วยงานราชการด้วยกัน จากส่วนกลางผู้หลักผู้ใหญ่นักธุรกิจระดับประเทศเมื่อมาจังหวัดขอนแก่นแล้วทุกคนมีข้อมูลของจังหวัดขอนแก่นแล้ว ทุกคนพูดตรงกันว่าจังหวัดขอนแก่นเป็นเมืองหลวงของภาคอีสาน เอกสารเมื่อวันศุกร์ วันเสาร์ วันอาทิตย์ที่ผ่านมา ซึ่งเป็นสถาบันแห่งหนึ่งจากหน่วยงานระดับชาติ เขาพอตกราฟการเจริญเติบโตของเมืองขอนแก่น ไม่ใช่โตแบบค่อยๆเป็น โตแบบพุ่งพรวด สิ่งที่เราทำเพื่อให้ไปด้วยกันได้ คงจะเลวร้ายถ้าปัจจัยที่มีผลกระทบแล้วเราควบคุมไม่ได้ ซึ่งจะบอกไปว่าเป็นองค์กรอื่นคงไม่เป็นธรรม ความเป็นธรรมก็คือคนของเราใจต้องมา ถ้างานที่ออกมาไม่มีประสิทธิภาพไม่ได้คุณภาพ ต้องมีความรู้สึกร่วมกัน ถ้าพี่น้องเทศบาลฟังเป็นจะรู้เลยว่าผมไม่ได้ประณาม ผมไม่ได้ประจานคนของเราแต่ผมกำลังพูดถึงความเป็นจริงและผมก็ให้ความเป็นธรรมกับคนที่ทุ่มเทกับการทำงานให้องค์กร ผมยกย่องและสรรเสริญและขอบคุณ แต่ไม่เป็นธรรมกับพี่น้องพนักงานเราบางคนที่เขาทุ่มเท แต่บางคนนี้ไม่ได้เรื่องจริงๆ สิ่งเหล่านี้พูดไว้เพื่อปรากฏเป็นหลักฐาน แล้วก็ขีดเส้นเลย เมื่อถอดรายงานการประชุมแล้วส่งตรงไปยังผู้รับผิดชอบต้องขอบพระคุณกับความห่วงใยที่เกิดขึ้น เป็นการเตือนสติซึ่งกันและกัน ในฐานะฝ่ายผู้บริหารสูงสุดขององค์กร ผมจะรับประเด็นเหล่านี้ไปเพื่อให้เกิดความรอบคอบแล้วก็เตือนตัวเองอยู่เสมอในการทำงาน คำว่าประสิทธิภาพคืออะไร ความห่วงใยไม่ใช่แค่ฝ่ายเรา สำหรับเราห่วงใยมากเท่าไหร่ประชาชนห่วงใยมากกว่านั้น เราเดือดร้อนเท่าไหร่ประชาชนเดือดร้อนมากกว่านั้น สิ่งที่เราตกใจคือเขาเดือดร้อนจริง เขาเกิดเหตุจริงเขาบาดเจ็บจริง ตรงนี้เป็นประเด็นสำคัญ ขอบพระคุณอีกครั้งหนึ่งครับกับความห่วงใย และขอบพระคุณกับความใส่ใจ ผมเรียนแม้กระทั้งผู้นำชุมชน เรียนถึงพี่น้องพนักงานเทศบาลผู้บริหารสถานศึกษา กว่าจะปรากฏมา 11 โครงการนี้ ใช้เวลากว่า 2 เดือน ครั้งแรกว่าจะเปิดการประชุมสภาเทศบาลเดือนพฤศจิกายน รายละเอียดไม่ครบทุกคนขอเอากลับทบทวนขอดูร่วมกันใหม่ ขอไปดูรายละเอียดใหม่ ใส่ใจแม้กระทั่งชนิดของวัสดุที่จะปูพื้นฟุตบาททางเท้า เราลงแม้กระทั่ง หินแกรนิต ตรงนี้สวย ลงฟุตบาท ตอนนี้เป็นวัสดุหินแบบนี้ที่เป็นลายแล้วสวย เขาคำนึงถึงลายลักษณะแบบนี้เหมาะกับโซนนั้นใช่หรือไม่ โซนอาคารพาณิชย์เหมาะกับแบบนี้ โซนที่เป็นพื้นที่ราชการเหมาะกับแบบนี้ ส่วนที่เป็นค้าขายของตลาดสดลงแบบนี้ ทุกคนใส่ใจมาก เป็นความภูมิใจด้วยซ้ำไปสำหรับผม โดยวิธีคิดส่วนตัวผมก็คือถ้าไม่ไว้ใจไม่ใช้ ถ้าใช้คือไว้ใจแล้วคนที่มาร่วมเป็นคนที่ไว้ใจทั้งสิ้นต้องขอบพระคุณอีกครั้งหนึ่งก็หวังอย่างยิ่งผู้ที่เกี่ยวข้องกับโครงการสารพัดโครงการของเรากรุณาใส่ใจ ขอใจเขามาร่วมกับเรากับการทำงานเหล่านี้ เราขออนุญาตรับไปปฏิบัติรับไปเพื่อให้เกิดความตื่นตัวที่จะทำงานเหล่านี้ครับ ขอขอบพระคุณอีกครั้งหนึ่งครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกท่านใดจะอภิปรายอีกหรือไม่ (ไม่มี) ถ้าไม่มีสมาชิกสภาเทศบาลท่านใดอภิปราย ดิฉันจะขอมติเลยนะคะ ท่านใดเห็นชอบอนุมัติใช้จ่ายเงินสะสมเทศบาลประจำปีงบประมาณ 2558 เพื่อเป็นค่าก่อสร้างปรับปรุงโครงสร้างพื้นฐานของเมือง โปรดยกมือ เห็นชอบ 19 เสียง งดออกเสียง (ไม่มี) (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มีนะคะ

**มติที่ประชุม: เป็นอันว่าที่ประชุมแห่งนี้มีมติเห็นชอบ 19 เสียง** **อนุมัติใช้จ่ายเงินสะสมเทศบาลประจำปีงบประมาณ 2558 เพื่อเป็นค่าก่อสร้างปรับปรุงโครงสร้างพื้นฐานของเมือง**

**ระเบียบวาระที่ 4 เรื่องญัตติขอแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ 2557 (ค่าก่อสร้างปรับปรุงถนนข้างวัดป่าอดุลยาราม)**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเชิญท่านรองฯธวัชชัย เสนอญัตติต่อสภา ค่ะ

**นายธวัชชัย รื่นรมย์สิริ รองนายกเทศมนตรีนครขอนแก่น**

เรื่อง ขอเสนอญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ 2557

เรียน ประธานสภาเทศบาลนครขอนแก่น

ด้วยคณะผู้บริหารงานเทศบาลนครขอนแก่น ขอเสนอญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ 2557 รายจ่ายหมวดค่าที่ดินและสิ่งก่อสร้าง โครงการก่อสร้างรั้ววัดป่าอดุลยารามด้านทิศตะวันออกและทิศใต้ งบประมาณตั้งจ่ายไว้ 664,000 บาท เนื่องจากตามสภาพพื้นที่จริงที่กำหนดไว้ตามรายละเอียดการก่อสร้างโครงการ พื้นที่บางส่วนอยู่แนวเขตที่ดินของวัดป่าอดุลยาราม ซึ่งเทศบาลไม่สามารถที่จะเข้าไปดำเนินการก่อสร้างได้ทำให้จำเป็นที่จะต้องทำการแก้ไขรายละเอียดการก่อสร้างตามโครงการใหม่ เพื่อให้เทศบาลสามารถที่จะดำเนินการก่อสร้างโครงการให้แล้วเสร็จและบรรลุผลสำเร็จตามวัตถุประสงค์ที่กำหนดไว้ และเพื่อให้เกิดประโยชน์สูงสุดต่อประชาชน ในการใช้ถนนสัญจรไป-มา โดยการแก้ไขเปลี่ยนแปลงคำชี้แจงใหม่ครั้งนี้ จากค่าก่อสร้างเดิมจำนวน 664,000 บาท เป็นค่าก่อสร้างใหม่จำนวน 417,000 บาทจากเหตุผล ข้อมูลดังกล่าวข้างต้น คณะผู้บริหารงานเทศบาลนครขอนแก่น จึงขอเสนอญัตติขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ 2557 รายจ่ายหมวดค่าที่ดินและสิ่งก่อสร้าง โครงการก่อสร้างรั้ววัดป่าอดุลยารามด้านทิศตะวันออกและทิศใต้ ตามรายละเอียดบัญชีขออนุมัติแก้ไขเปลี่ยนแปลงคำชี้แจงที่แนบท้ายนี้ เพื่อเสนอต่อสภาเทศบาลนครขอนแก่น ซึ่งอาศัยความตามระเบียบกระทรวงมหาดไทย ว่าด้วยวิธีการงบประมาณขององค์กรปกครองส่วนท้องถิ่น พ.ศ.2541 หมวด 4 ข้อ 29 “การแก้ไขเปลี่ยนแปลงคำชี้แจงงบประมาณรายจ่ายในหมวดค่าครุภัณฑ์ที่ดินและสิ่งก่อสร้าง ให้เป็นอำนาจอนุมัติของสภาท้องถิ่น”

จึงเรียนมาเพื่อโปรดทราบ และขอได้โปรดนำเสนิต่อที่ประชุมสภาเทศบาลนครขอนแก่นเพื่อพิจารณาอนุมัติ ต่อไป

ขอแสดงความนับถือ

ธีระศักดิ์ ฑีฆายุพันธุ์

นายธีระศักดิ์ ฑีฆายุพันธุ์

นายกเทศมนตรีนครขอนแก่น

**การแก้ไขเปลี่ยนแปลงคำชี้แจง พร้อมปรับลดงบประมาณ โครงการตามเทศบัญญัติงบประมาณรายจ่ายประจำปีงบประมาณ 2557**

**สำนักการช่าง เทศบาลนครขอนแก่น**

|  |  |
| --- | --- |
| **คำชี้แจงงบประมาณเดิม** | **คำชี้แจงงบประมาณที่ขอแก้ไขใหม่** |
| **หมวดค่าที่ดินและสิ่งก่อสร้าง**  -ค่าก่อสร้างรั้ววัดป่าอดุลยารามด้านทิศตะวันออกและทิศใต้ ตั้งจ่ายไว้ 664,000 บาท เพื่อจ่ายเป็นค่าก่อสร้างปรับปรุงผิวจราจร โดยทำการก่อสร้างรั้วคอนกรีตความสูงไม่น้อยกว่า 2.00 เมตร ความยาวไม่น้อยกว่า 332 เมตร บริเวณถนนข้างวัดป่าอดุลยารามด้านทิศตะวันออกและทิศใต้ ตามแบบเทศบาลนครขอนแก่น ตามแผนพัฒนาเทศบาล ยุทธศาสตร์ปรับปรุงโครงสร้างพื้นฐานและผังเมือง  (ปรากฏในแผนงานอุตสาหกรรมและการโยธา งานก่อสร้างโครงสร้างพื้นฐาน 664,000 บาท) | **หมวดค่าที่ดินและสิ่งก่อสร้าง**  -ค่าก่อสร้างรั้ววัดป่าอดุลยารามด้านทิศใต้ ตั้งจ่ายไว้417,000 บาท เพื่อจ่ายเป็นค่าก่อสร้างปรับปรุงผิวจราจร โดยทำการก่อสร้างรั้วคอนกรีตความสูงไม่น้อยกว่า 2.00 เมตร ความยาวไม่น้อยกว่า 175 เมตร บริเวณถนนข้างวัดป่าอดุลยารามด้านทิศใต้ ตามแบบเทศบาลนครขอนแก่น ตามแผนพัฒนาเทศบาล ยุทธศาสตร์ปรับปรุงโครงสร้างพื้นฐานและผังเมือง  (ปรากฏในแผนงานอุตสาหกรรมและการโยธา งานก่อสร้างโครงสร้างพื้นฐาน 417,000 บาท) |

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายหรือไม่ ขอเชิญเลยนะคะถ้าไม่มีสมาชิกสภาเทศบาลท่านใดอภิปราย ดิฉันจะขอมติเลยนะคะ ท่านใดเห็นชอบการขอแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ 2557 (ค่าก่อสร้างปรับปรุงถนนข้างวัดป่าอดุลยาราม) โปรดยกมือ เห็นชอบ 19 เสียง งดออกเสียง (ไม่มี) (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มีนะคะ

**มติที่ประชุม: เป็นอันว่าที่ประชุมแห่งนี้มีมติเห็นชอบ 19 เสียง** **การขอแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ 2557 (ค่าก่อสร้างปรับปรุงถนนข้างวัดป่าอดุลยาราม)**

**ระเบียบวาระที่ 5 เรื่องญัตติขออนุมัติใช้จ่ายเงินสะสมของเทศบาลนครขอนแก่น ประจำปี งบประมาณ 2558**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเชิญท่านรองฯมนตรีเสนอญัตติต่อสภา ค่ะ

**นายมนตรี สิงหปุณณภัทร นายกเทศมนตรีนครขอนแก่น**

เรื่อง ญัตติขออนุมัติใช้จ่ายเงินสะสมของเทศบาลนครขอนแก่น ประจำปีงบประมาณ 2558

เรียน ประธานสภาเทศบาลนครขอนแก่น

ด้วยคณะรัฐมนตรีได้มีมติเมื่อวันที่ 25 พฤศจิกายน 2556 เรื่องการพิจารณาให้ความช่วยเหลือผู้ประกอบการก่อสร้างที่ได้รับผลกรทบจากการขาดแคลนแรงงานอันเนื่องมาจากการปรับอัตราค่าจ้างขั้นต่ำ 300 บาท และกำหนดให้ผู้ประกอบการที่ประสงค์จะขอรับความช่วยเหลือฯจะต้องยื่นคำร้องต่อองค์กรปกครองส่วนท้องถิ่น ซึ่งเป็นหน่วยงานคู่สัญญาภายใน 60 วันนับถัดจากวันที่คณะรัฐมนตรีมีมติ นั้น

ปรากฏว่ามีผู้ประกอบการยื่นคำร้อง ขอรับความช่วยเหลือขอคืนเงินค่าปรับตามสัญญา จำนวน 5 ราย แต่เนื่องจากสัญญาดังกล่าวได้เบิกจ่ายและหักค่าปรับไว้แล้วในปีงบประมาณ 2556 ซึ่งเงินค่าปรับดังกล่าวตกเป็นเงินสะสมของเทศบาลนครขอนแก่นแล้ว จึงขอเสนอญัตติจ่ายเงินสะสมเทศบาลนครขอนแก่นประจำปีงบประมาณ 2558 จำนวน 531,695 บาท(ห้าแสนสามหมื่นหนึ่งพันหกร้อยเก้าสิบห้าบาทถ้วน) ต่อสภาเทศบาลนครขอนแก่น ตามรายละเอียดแนบท้ายญัตตินี้

ดังนั้น เพื่อให้การใช้จ่ายเงินสะสมของเทศบาลนครขอนแก่น ในครั้งนี้เป็นไปด้วยความถูกต้องตามระเบียบกระทรวงมหาดไทยว่าด้วยการรับเงิน การเบิกจ่ายเงิน การฝากเงิน การเก็บรักษาเงินและการตรวจเงินขององค์กรปกครองส่วนท้องถิ่น พ.ศ.2547 ส่วนที่ 3 หมวดที่ 9 การถอนคืนเงินรายรับและการจำหน่าย หนี้สูญ ข้อ 96 (2) ขอเงินคืนภายหลังจากปีงบประมาณที่รับเงินรายรับเมื่อตรวจสอบแล้วเห็นว่าถูกต้องให้องค์กรปกครองส่วนท้องถิ่นจ่ายขาดเงินสะสมได้โดยต้องได้รับอนุมัติจากสภา

จึงเรียนมาเพื่อโปรดทราบและขอได้โปรดนำเสนอต่อที่ประชุมสภาเทศบาลนครขอนแก่นเพื่อพิจารณาต่อไป

ขอแสดงความนับถือ

ธีระศักดิ์ ฑีฆายุพันธุ์

นายธีระศักดิ์ ฑีฆายุพันธุ์

นายกเทศมนตรีนครขอนแก่น

บัญชีสรุปโครงการคืนค่าปรับตาม มติ.ครม.ที่ขอจ่ายจากเงินสะสมของปีงบประมาณ 2558

สำนักการคลัง เทศบาลนครขอนแก่น

|  |  |  |  |  |  |  |  |
| --- | --- | --- | --- | --- | --- | --- | --- |
| ลำดับ | รายการ | การปรับตามสัญญา | | | คืนค่าปรับตามความเป็นจริง | | หมายเหตุ |
| ค่าปรับ/วัน | จำนวนวัน | รวมเป็นเงิน | จำนวนวัน | รวมเป็นเงิน |
| 1 | โครงการก่อสร้างศาลาที่พักผู้โดยสารถนนเหล่านาดี จำนวน 4 จุด  คู่สัญญา หจก.ไทยเมืองขอนก่อสร้าง  เลขที่สัญญา 18/2556 ลว.25 มีนาคม 2556 (อายุสัญญาเดิม 90 วัน)  ครบกำหนด 23 มิถุนายน 2556  การขยายสัญญา –  วงเงินตามสัญญา 540,000 บาท  วดป.ส่งมอบ 9 กรกฎาคม 2556  **การพิจารณา** : ต่ออายุตามมติ ครม.ให้ 90 วันนับแต่วันที่ 24 มิถุนายน2556 ครบกำหนดสัญญาวันที่ 21 กันยายน 2556 | 1,350.00 | 16 | 21,600.00 | 16 | 21,600.00 | 25 มี.ค.-22 เม.ย.2556  เบิกจ่าย 19 ส.ค. 2556  (วันรับเอกสาร 2 ม.ค.2557) |
| 2 | โครงการก่อสร้างทางเท้าคสล.ถนนศรีจันทร์ช่วงสามแยกตัดถนนขึ้นวัดจอมศรี  คู่สัญญา หจก.ส.พัฒนวิศวการโยธา  เลขที่สัญญา 140/2556 ลว.5 กุมภาพันธ์ 2556 (อายุสัญญาเดิม 400 วัน)  ครบกำหนด 11 มีนาคม 2556  การขยายสัญญา 18 มีนาคม 2556  วงเงินตามสัญญา 2,393,000 บาท  วดป.ส่งมอบ 10 เมษายน 2556  **การพิจารณา** : ต่ออายุตามมติ ครม.ให้ 150 วันนับแต่วันที่ 19 มีนาคม2556 ครบกำหนดสัญญาวันที่ 15 สิงหาคม 2556 | 5,982.50 | 23 | 137,597.50 | 23 | 137,597.50 | 19 มี.ค.-10 เม.ย.2556  เบิกจ่าย 13 ส.ค. 2556  (วันรับเอกสาร 10 ม.ค.2557) |

บัญชีสรุปโครงการคืนค่าปรับตาม มติ.ครม.ที่ขอจ่ายจากเงินสะสมของปีงบประมาณ 2558

สำนักการคลัง เทศบาลนครขอนแก่น

|  |  |  |  |  |  |  |  |
| --- | --- | --- | --- | --- | --- | --- | --- |
| ลำดับ | รายการ | การปรับตามสัญญา | | | คืนค่าปรับตามความเป็นจริง | | หมายเหตุ |
| ค่าปรับ/วัน | จำนวนวัน | รวมเป็นเงิน | จำนวนวัน | รวมเป็นเงิน |
| 3 | โครงการก่อสร้างอาคารอนุบาลโรงเรียนเทศบาลบ้านหนองใหญ่  คู่สัญญา หจก.ราชพฤกษ์ การ์เดนท์ บ้านไผ่  เลขที่สัญญา 113/2555 ลว.3 กรกฎาคม 2555 (อายุสัญญาเดิม 210 วัน)  ครบกำหนด 29 มกราคม 2556  การขยายสัญญา –  วงเงินตามสัญญา 450,000 บาท  วดป.ส่งมอบ 28 มีนาคม 2556  **การพิจารณา** : ต่ออายุตามมติ ครม.ให้ 150 วันนับแต่วันที่ 30 มกราคม2556 ครบกำหนดสัญญาวันที่ 28 มิถุนายน 2556 | 4,500.00 | 58 | 261,000.00 | 58 | 261,000.00 | 30 ม.ค.-28 มี.ค.2556  เบิกจ่าย 19 ก.ย. 2556  (วันรับเอกสาร 17 ม.ค.2557) |
| 4 | โครงการก่อสร้างแก้ไขปัญหาน้ำท่วมด้านท้ายเขตเทศบาล  คู่สัญญา หจก.ท่าพระคอรสตรัคชั่น  เลขที่สัญญา 159/2556 ลว.28 กันยายน 2555 (อายุสัญญาเดิม 90 วัน)  ครบกำหนด 27 ธันวาคม 2555  การขยายสัญญา 3 มกราคม 2556  วงเงินตามสัญญา 5,395,000 บาท  วดป.ส่งมอบ 8 มกราคม 2556  **การพิจารณา** : ต่ออายุตามมติ ครม.ให้ 90 วันนับแต่วันที่ 4 มกราคม 2556 ครบกำหนดสัญญาวันที่ 3 เมษายน 2556 | 13,487.50 | 5 | 67,437.50 | 5 | 67,437.50 | 4-8 ม.ค.2556  เบิกจ่าย 29 เม.ย. 2556  (วันรับเอกสาร 23 ม.ค.2557) |

บัญชีสรุปโครงการคืนค่าปรับตาม มติ.ครม.ที่ขอจ่ายจากเงินสะสมของปีงบประมาณ 2558

สำนักการคลัง เทศบาลนครขอนแก่น

|  |  |  |  |  |  |  |  |
| --- | --- | --- | --- | --- | --- | --- | --- |
| ลำดับ | รายการ | การปรับตามสัญญา | | | คืนค่าปรับตามความเป็นจริง | | หมายเหตุ |
| ค่าปรับ/วัน | จำนวนวัน | รวมเป็นเงิน | จำนวนวัน | รวมเป็นเงิน |
| 5 | โครงการก่อสร้างท่อระบายน้ำค.ส.ล.กสิกรทุ่งสร้าง 23/2  คู่สัญญา หจก.ท่าพระคอนสตรัคชั่น  เลขที่สัญญา 138/2555 ลว.5 กันยายน 2555 (อายุสัญญาเดิม 120 วัน)  ครบกำหนด 3 มกราคม 2556  การขยายสัญญา –  วงเงินตามสัญญา 2,203,000 บาท  วดป.ส่งมอบ 11 มกราคม 2556  **การพิจารณา** : ต่ออายุตามมติ ครม.ให้ 120 วันนับแต่วันที่ 4 มกราคม2556 ครบกำหนดสัญญาวันที่ 3 พฤษภาคม 2556 | 5,507.50 | 8 | 44,060.00 | 8 | 44,060.00 | 4 -11 ม.ค..2556  เบิกจ่าย 19 มี.ค. 2556  (วันรับเอกสาร 23 ม.ค.2557) |
|  | **การพิจารณา** :ต่ออายุตามมติ ครม.ให้ 150 วันนับแต่วันที่ 15 ธันวาคม2556 ครบกำหนดสัญญาวันที่13พฤษภาคม 2557 | | | |  |  |  |
| รวม 5 โครงการ เป็นเงินทั้งสิ้น (ห้าแสนสามหมื่นหนึ่งพันหกร้อยเก้าสิบห้าบาทถ้วน) | | | | | | 531,695.00 |  |

ลงชื่อ กฤษณา แสนสอาด ลงชื่อ สุภัฐวิทย์ ธารชัย

(นางกฤษณา แสนสอาด) (นายสุภัฐวิทย์ ธารชัย)

ผู้อำนวยการส่วนพัฒนารายได้ ปฏิบัติราชการแทน ปลัดเทศบาลนครขอนแก่น

ผู้อำนวยการสำนักการคลัง

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

มีสมาชิกสภาเทศบาลท่านใดจะอภิปรายหรือไม่ ขอเรียนเชิญคุณธนภณค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ พ่อแม่พี่น้องผู้นำชุมชน ข้าราชการประจำครับผม ผมนายธนภณ กิตติวิมลชัย สมาชิกสภาเทศบาลนครขอนแก่น ในญัตติขออนุมัติใช้จ่ายเงินสะสมเทศบาลนครขอนแก่นประจำปี 2558 เพื่อจ่ายไปตามคำสั่งของคณะรัฐมนตรี อันนี้เป็นไปตามนโยบายของรัฐเป็นไปตามการบริหาร ฟังจากสาระเข้าใจแบบนั้นเพื่อบรรเทาเยียวยาแก้ไขผลกระทบที่เกิดจากนโยบายหลักโดยคร่าวๆเทศบาลนครขอนแก่นมีโครงการหลายร้อยโครงการที่ได้รับผลกระทบจากนโยบายดังกล่าวครับ แต่ปรากฏว่า ในนี้มีอยู่ 5 โครงการที่ได้ระบบเงินชดเชยคืน อาจจะเป็นเพราะคำสั่งกำกับวันเวลาช่วงดังกล่าวให้เทศบาลนครขอนแก่นปฏิบัติตาม ผมเองก็ไม่ได้อยู่ในกระบวนการใกล้ชิดกับการเปลี่ยนแปลงวิธีคิดราคากลางหรือไม่ แต่ที่ผมแปลกใจก็คือเมื่อนโยบายรัฐดังกล่าวเกี่ยวกับอัตราค่าจ้างแรงงานขั้นต่ำของรัฐดังกล่าวในมีผลกระทบต่อช่วงเวลาแค่นี้ใช่หรือไม่ ประเด็นสาระมันยู่ตรงที่ว่าถ้าไม่ใช่ ทำไมโครงการอื่นไม่ได้รับเงิน ประเด็นสาระหลักก็คือ ณ ปัจจุบันโครงการของรัฐทุกโครงการยังได้รับผลกระทบจากมติดังกล่าวใช่หรือไม่ คำสั่งหรือนโยบายดังกล่าวยังสร้างผลกระทบต่อโครงการทั่วไปหรือไม่ ถ้ายังมีทำไมรัฐจึงสามารถไปตอบสนองโดยใช้เงินร้อยละ 7 บาทไปชดเชย 5 โครงการอื่นที่เขาปฏิบัติชอบตามสัญญาทำไมเขาไม่ได้ครับ นี่คือคำถามที่คาใจ เราเป็นหน่วยงานยังไงก็ต้องปฏิบัติตามมติครม.ครับ เพราะมติครม.เป็นกฎหมายครับ ผมเข้าใจว่าในการตีความแบบนี้ปัจจุบันมติดังกล่าวไม่ได้สร้างผลกระทบต่อโครงการอย่างอื่นเลยใช่หรือไม่ครับ ขอบคุณมากครับท่านประธานสภาเทศบาล

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีท่านสมาชิกสภาเทศบาลท่านใดจะอภิปรายหรือไม่ (ไม่มี) ถ้าไม่มีสมาชิกสภาเทศบาลท่านใดอภิปราย ดิฉันจะขอมติเลยนะคะ ท่านใดเห็นชอบอนุมัติใช้จ่ายเงินสะสมของเทศบาลนครขอนแก่น ประจำปีงบประมาณ 2558 โปรดยกมือ เห็นชอบ 19 เสียง งดออกเสียง (ไม่มี) (สมาชิกยกมือเป็นเอกฉันท์) ท่านใดเห็นเป็น อย่างอื่น (ไม่มี) ไม่มีนะคะ

**มติที่ประชุม เป็นอันว่าที่ประชุมแห่งนี้มีมติเห็นชอบ 19 เสียงอนุมัติใช้จ่ายเงินสะสมของเทศบาลนครขอนแก่น ประจำปี งบประมาณ 2558**

**ระเบียบวาระที่ 6 เรื่องญัตติรายงานผลการติดตามและประเมินผลแผนพัฒนาเทศบาลนครขอนแก่น ประจำปีงบประมาณ 2557**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเชิญท่านรองฯชัชวาลเสนอญัตติต่อสภาค่ะ

**นายชัชวาล พรอมรธรรม รองนายกเทศมนตรีนครขอนแก่น**

เรื่อง เรื่องญัตติรายงานผลการติดตามและประเมินผลแผนพัฒนาเทศบาลนครขอนแก่น ประจำปี

งบประมาณ 2557

เรียน ประธานสภาเทศบาลนครขอนแก่น

ข้าพเจ้า ขอเสนอญัตติต่อสภาเทศบาลนครขอนแก่น เรื่องผลการติดตามและประเมินผลแผนพัฒนาเทศบาลนครขอนแก่น ประจำปีงบประมาณ 2557 ตามที่คณะกรรมการติดตามผลแผนพัฒนาเทศบาลนครขอนแก่น ได้ดำเนินการติดตามและประเมินผลแผนพัฒนาเทศบาล ประจำปี 2557 เสร็จเป็นที่เรียบร้อยแล้ว

ดังนั้น เพื่อให้เป็นไปตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.2548 หมวด 6 ข้อ 29 (3) “รายงานผลและเสนอความเห็นซึ่งได้จากการติดตามและประเมินผลแผนพัฒนาต่อผู้บริหารท้องถิ่น เพื่อให้ผู้บริหารท้องถิ่นเสนอต่อสภาท้องงถิ่น คณะกรรมการพัฒนาท้องถิ่น และประกาศผลการติดตามและประเมินผลแผนพัฒนาให้ประชาชนในท้องถิ่นทราบโดยทั่วกันอย่างน้อยปีละหนึ่งครั้ง ภายในเดือนธันวาคมของทุกปี ทั้งนี้ให้ปิดประกาศโดยเปิดเผยไม่น้อยกว่าสามสิบวัน” เทศบาลนครขอนแก่น จึงขอให้ประธานคณะกรรมการติดตามและประเมินผลแผนพัฒนาเทศบาลนครขอนแก่น ทำหน้าที่รายงานผลการติดตามและประเมินผลแผนพัฒนาเทศบาลนครขอนแก่น ประจำปี 2557 ต่อสภาเทศบาลนครขอนแก่นเพื่อทราบ

จึงเรียนมาเพื่อโปรดทราบ

ขอแสดงความนับถือ

ธีระศักดิ์ ฑีฆายุพันธุ์

นายธีระศักดิ์ ฑีฆายุพันธุ์

นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญคุณบุญฤทธิ์ ค่ะ

**นายบุญฤทธิ์ พาณิชย์รุ่งเรือง สมาชิกสภาเทศบาลนครขอนแก่น**

เรียนท่านประธานสภาเทศบาลนครขอนแก่นตามระเบียบกระทรวงมหาดไทยว่าด้วยการจัดทำแผนพัฒนาองค์กรปกครองส่วนท้องถิ่น พ.ศ.2548 ได้กำหนดให้องค์กรปกครองส่วนท้องถิ่นแต่งตั้งคณะกรรมการติดตามและประเมินผลแผนพัฒนาเทศบาลขึ้นมา 1 ชุดประกอบด้วยบุคลากรจากหลายฝ่าย อาทิผู้ทรงคุณวุฒิจากมหาวิทยาลัยขอนแก่น สมาชิกสภาเทศบาลและผู้แทนชุมชนโดยข้าพเจ้านายบุญฤทธิ์ พาณิชย์รุ่งเรือง สมาชิกสภาเทศบาลนครขอนแก่น ได้รับการแต่งตั้งเป็นคณะกรรมการติดตามและประเมินผลการพัฒนาเทศบาลนครขอนแก่นตามคำสั่งเทศบาลนครขอนแก่น ที่1746/2555 ลงวันที่ 9 ตุลาคม 2555 ข้าพเจ้าจึงขอเป็นตัวแทนคณะกรรมการรายงานผลการติดตามและประเมินผลแผนพัฒนาเทศบาลนครขอนแก่นประจำปี พ.ศ. 2557 ต่อสภาเทศบาลนครขอนแก่นดังนี้ คณะกรรมการติดตามและประเมินผลแผนพัฒนาเทศบาลนครขอนแก่นได้ประชุมร่วมกันเพื่อกำหนดกรอบแนวทางและดำเนินการติดตามประเมินผลสรุปได้ดังนี้ การประชุมคณะกรรมการติดตามและประเมินผลแผนพัฒนาเทศบาลนครขอนแก่นครั้งที่ 1 เมื่อวันที่ 21 มีนาคม 2557 ได้กำหนดแนวทางวิธีการติดตามและประเมินผลการพัฒนาเทศบาลนครขอนแก่น ซึ่งมีข้อสรุปร่วมกันในแนวทางดังนี้คือ จัดทำแบบฟอร์มในการประเมินรายโครงการและให้คณะกรรมการติดตามและประเมินผลแผนพัฒนาเทศบาลนครขอนแก่นคัดเลือกโครงการเด่นตามรายยุทธศาสตร์ 13 ยุทธศาสตร์ พิจารณาเพื่อให้ข้อเสนอแนะและสรุปผลในการประเมินในภาพรวมตามหนังสือกระทรวงมหาดไทย เรื่องแนวทางและหลักเกณฑ์ในการจัดทำและสานแผนพัฒนา 3 ปี(2558-2560)ขององค์กรปกครองส่วนท้องถิ่น ลงวันที่ 22 พฤศจิกายน2556 โดยมีวัตถุประสงค์ เพื่อติดตามผลและนำผลในการดำเนินโครงการโดยไม่ร่วมโครงการในการจัดซื้อวัสดุ ครุภัณฑ์ รายงานต่อคณะกรรมการติดตามและประเมินผลแผนพัฒนาเทศบาลนครขอนแก่น เพื่อไปนำเสนอความคิดเห็นต่อสภาเทศบาลและคณะผู้บริหารเทศบาลนครขอนแก่นให้อนุมัติและประกาศให้ประชาชนทราบ 2 เพื่อเป็นข้อมูลของหน่วยงานตามยุทธศาสตร์ ตัวชี้วัด KPI ของเทศบาลนครขอนแก่นที่สามารถนำไปต่อยอดได้ในปีงบประมาณต่อไป ผลการติดตามและประเมินผลแผนพัฒนาเทศบาลนครขอนแก่นประจำปี2557 ข้อมูล วันที่ 14 ตุลาคม 2557 มีรายละเอียดสรุปได้ดังนี้ พันธกิจที่ 1เพิ่มขีดความสามารถขององค์กรในการบริหารราชการท้องถิ่นจำนวน 236 โครงการอนุมัติงบประมาณ 191 โครงการลงนามสัญญา 187โครงการ และเบิกจ่ายงบประมาณเสร็จแล้ว 179 โครงการ พันธกิจที่ 2 การสร้างสังคมสันติสุขและสมานฉันท์ด้วยการพัฒนาคุณภาพชีวิตและทางสังคมจำนวน139 โครงการ อนุมัติงบประมาณ 91 โครงการลงนามสัญญา 89โครงการ และเบิกจ่ายงบประมาณ 85 โครงการ พันธกิจที่ 3 เพิ่มศักยภาพในการแข่งขันทางเศรษฐกิจจำนวน123 โครงการ อนุมัติงบประมาณ 74 โครงการ ลงนามสัญญา 55 โครงการและเบิกจ่ายงบประมาณแล้วเสร็จ10 โครงการ จากการพิจารณาโครงการตามแผนพัฒนาเทศบาลนครขอนแก่น ประจำปีงบประมาณ 2557 คณะกรรมการติดตามและประเมินผล จึงขอเสนอข้อคิดเห็นและข้อเสนอแนะไว้กับทางเทศบาลนครขอนแก่นดังนี้ 1.ในการจัดระเบียบการวางสินค้าภายในเขตเทศบาลนครขอนแก่นควรเสนอแนะสถานที่ค้าขายเพื่อให้ตรงกับวัตถุประสงค์ของการจัดระเบียบความเรียบร้อย เจ้าหน้าที่ควรปฏิบัติอย่างเคร่งครัดในการตรวจตรามีความสม่ำเสมอและต่อเนื่อง อาจจะใช้เวลาในการปรับตัว ซึ่งเป็นแนวทางนโยบายของจังหวัดและนโยบายของระดับประเทศด้วย เพื่อให้คงนโยบายไว้ให้เกิดความยั่งยืน และควรจะทำสถิติของจำนวนประชากรและนักเรียนที่ทำการสัญจรเดินผ่านว่าใช้พื้นที่เท่าไหร่ใช้เวลาเดินทางกี่นาทีเพื่อจะได้นำข้อมูลข้อเสนอแนะไปปรับใช้ให้เกิดประโยชน์ในการจัดการบริหารได้ 2.การก่อสร้างโครงสร้างพื้นฐานควรมีการประสานงานในหน่วยงานที่เกี่ยวข้องเพื่อไม่ให้เกิดความล่าช้าในการดำเนินการทั้งที่มีการอนุมัติงบประมาณแล้วและเจ้าหน้าที่ที่ตรวจรับงานก็ควรจะมีคนในชุมชนร่วมเป็นคณะกรรมการเพื่อให้มีการใส่ใจในคุณภาพและรายละเอียดของงานได้มากยิ่งขึ้น 3.การจัดความเป็นระเบียบเรียบร้อยและอำนวยการจราจรบริเวณหน้าโรงเรียนภายในเขตเทศบาลนครขอนแก่น ควรสร้างและปลูกจิตสำนึกให้ประชาชนได้รู้จักระเบียบวินัย และเกิดจิตสำนึกร่วมกันเจ้าหน้าที่ควรมีความสม่ำเสมอต่อเนื่องในการดูแลระเบียบวินัยให้เป็นไปตามกฎเกณฑ์ 4.การจัดงานประเพณีประจำปีควรจัดทำป้ายจราจรบอกทิศทางการเดินรถร่วมทั้งการเดินรถร่วมทั้งการประชาสัมพันธ์สถานที่จอดรถเพื่ออำนวยความสะดวกแก่ประชาชนในพื้นที่และต่างพื้นที่ให้เกิดความประทับใจ จะเป็นการประชาสัมพันธ์บอกต่อให้อยากกลับมาเที่ยวงานในจังหวัดขอนแก่นอีกครั้ง โครงการพัฒนาศักยภาพ ในการจัดการสาธารณสุขขั้นพื้นฐาน ใน สสมช. ควรให้เจ้าหน้าที่พี่เลี้ยงแนะนำ อสม. ให้เกิดความเข้าใจในขบวนการต่างๆเช่นการแนะนำการวางตัว การตัดสินใจและพิจารณาโครงการให้กับทาง อสม.ในชุมชนที่ยังไม่มีความพร้อมในการประกวดแล้วได้คะแนนที่ยังไม่ดีเท่าที่ควรและมีการติดตามและประเมินผลชุมชนในทุกๆปี 6. ในเรื่องการเตรียมความพร้อมเข้าสู่ AEC เมื่อมีการใน 5 สาขา ประกอบด้วยสินค้าบริการการลงทุนฝีมือแรงงาน สิ่งที่ตามมาด้วยนั้นคือการเข้ามาของประชากรจากที่หนึ่งไปสู่อีกที่หนึ่ง จนกว่าจะเกิดความสมดุลนั้น เทศบาลนครขอนแก่นจำเป็นจะต้องมีการปรับปรุงให้ทันต่อความเปลี่ยนแปลงนี้เพื่อให้เกิดความสามารถในการดำเนินการบริหารและการให้บริการแก่ประชาชนได้อย่างมีประสิทธิภาพโดยต้องเร่งปรับปรุงโครงสร้างพื้นฐานด้านคมนาคมถนนทางเชื่อม มีป้ายบอกทางที่ชัดเจน และมีภาษาอังกฤษและภาษาสากลกำกับด้วยและควรเตรียมพร้อมระบบขนส่งมวลชนขนาดใหญ่เพื่อรองรับประชากรที่เพิ่มขึ้นข้าพเจ้าจึงขอรายงานการติดตามและประเมินผลการพัฒนาเทศบาลนครขอนแก่นประจำปี2557 ต่อสภาเทศบาลเพื่อโปรดทราบขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

คุณบุญฤทธิ์ พาณิชย์รุ่งเรือง ประธานคณะกรรมการติดตามและประเมินผลแผนพัฒนาเทศบาลนครขอนแก่นและได้รายงานต่อสภาเทศบาลเป็นที่เรียบร้อยแล้วนะคะ มีท่านสมาชิกสภาเทศบาลท่านใดจะอภิปรายอีกหรือไม่ (ไม่มี) ถ้าไม่มีสมาชิกสภาเทศบาลท่านใดอภิปราย ดิฉันจะขอมติเลยนะคะ ท่านใดเห็นชอบรายงานผลการติดตามและประเมินผลแผนพัฒนาเทศบาลนครขอนแก่น ประจำปีงบประมาณ 2557 โปรดยกมือ เห็นชอบ 19 เสียง งดออกเสียง (ไม่มี) (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มีนะคะ

**มติที่ประชุม เป็นอันว่าที่ประชุมแห่งนี้มีมติเห็นชอบ 19 เสียง รายงานผลการติดตามและประเมินผลแผนพัฒนาเทศบาลนครขอนแก่น ประจำปีงบประมาณ 2557**

**ระเบียบวาระที่ 7 เรื่องญัตติอื่นๆ**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีท่านสมาชิกสภาเทศบาลท่านใดจะเสนอเรื่องอื่นๆ หรือไม่ ขอเชิญคุณสุพัฒน์ ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อนสมาชิกสภาเทศบาลนครขอนแก่น เพื่อนข้าราชการพนักงาน ชุมชนที่รักและเคารพทุกท่านที่มาสังเกตการณ์วันนี้ ผมขอยกตัวอย่างแค่ 2-3 ประเด็นครับอาจจะเป็นเรื่องเก่าๆครับ สามัญสำนึกของเราเป็นสิ่งที่สำคัญที่สุด ประเด็นแรกเรื่องการบริหารจัดการฟุตบาททางเท้า ที่ประชาชนในเขตเทศบาลเมืองเราที่ไปยึดถือครองไปเปิดตัวเข้ามาปีแรกๆเลยครับ ผมขออนุญาตเอ่ยชื่อนะครับท่านขยันมาก ท่านรองฯมนตรีครับ ผมยอมรับว่าท่านและทีมงานขยัน ผมก็ไม่มั่นใจครับว่าเรื่องไปถึงไหน การยึดครองฟุตบาททางคลองร่องเหมือง อีกประเด็นหนึ่งที่ผมอภิปรายไว้การยึดที่สาธารณะประโยชน์ตรงข้ามศาลเจ้าแม่สองนางยังไม่มีการตอบรับ ผมก็ยังไม่มั่นใจว่ามันก้าวหน้าไปถึงไหน เพราะว่าเราก็มีสมาชิกสภาเทศบาลท่านหนึ่งเป็นนักกฎหมายมือ1 ท่านถนอมทรัพย์ ไม่รู้ว่าไปถึงไหนแล้วฝากไว้เป็นประเด็นครับ ประเด็นต่อมาผมก็อภิปรายไว้อีกเรื่องหนึ่งที่ทำการชุมชนหนองแวงตราชู1 ผมก็ไม่มั่นใจว่าไปถึงไหนแล้ว การประมูลหรือการเติมราคาผมไม่มั่นใจนะว่าเขาทำได้ไหมหรือไม่ได้ น่าจะตอบได้แล้วว่ามีการดำเนินการไหมอันนี้ฝากไว้เป็นประเด็นครับ ประเด็นต่อมามีเรื่องหนึ่งผมเป็นคนมาทำงานทุกวัน ห้องเครื่องมีประชุมกันเรื่อยๆสุดท้ายผมขอฝากท่านประธานสภาเทศบาลผ่านไปยังผู้บริหาร เหมือนที่ท่านนายกเทศมนตรีพูดท่านลำบากใจ คนที่ทำงานก็ทำงานหนัก คนที่ไม่ทำงานก็มี ผมว่าน่าจะมีระเบียบกว่านี้ชัดเจนเลยครับท่านนายกเทศมนตรี เห็นใจคนทำงาน บางที่ความดีความชอบเขาน่าจะได้แล้วแต่ติดตรงว่าอีกสามเดือนจะมีการปรับ วิ่งเข้ามาหาผู้บริหารครับ แต่ผมมั่นใจผู้บริหารครับผู้บริหารเขาไม่ได้สนใจตรงนี้ เขาสนใจเนื้องานการทำงาน ผมมั่นใจ อันนี้ฝากไว้เป็นประเด็นการทำงานของสำนักการช่าง ผมเข้าใจว่าหลายคนตั้งใจทำงานมากแต่หลายคนก็กินแรง หลายเรื่องที่โดนร้องเรียนมาบางที่ไม่ได้รับการตอบสนองที่รวดเร็วเลยครับ เป็นข้อสำคัญเลยผมอยากให้ผู้บริหารเอาไปคิดกันใหม่ หลักฝาท่อ ผมมั่นใจว่าสมาชิกสภาเทศบาลทุกคนได้รับการเลือกตั้งมาจากพ่อแม่พี่น้องผมว่าคิดถูกแล้วชุมชนในเขตเทศบาลเมืองเลือกกลุ่มรักพัฒนามาบริหาร ประเด็นต่อมานิดหนึ่งผมอยากให้สมาชิกสภาเทศบาลและผู้บริหารบางเรื่องก็เดินเร็ว แต่บางเรื่องยังไม่เสร็จแต่การเจริญเติบโตของเมืองเร็วมาก เราต้องมาช่วยกันผมมั่นใจว่าสมาชิกสภาเทศบาลแต่ละคนมีประสิทธิภาพ น่าจะเอาตัวนี้มาพูดคุยกัน อีกประเด็นเรื่องไฟทางเลี้ยวการยูเทิร์นไฟกระพริบก็ขอไปนานแล้วครับ ก็เงียบไปอันนี้ก็เป็นภาษีของประชาชนการขับรถสัญจรไปมาเขตเทศบาลที่เรารับผิดชอบแสงไฟกระพริบก็สำคัญก็ฝากผู้บริหารไว้ หลายเรื่องก็สำคัญครับ ก็สรุปง่ายฝากไว้ด้วยครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ในญัตติอื่นๆมีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ขอเรียนเชิญคุณกนิษฐ์ ค่ะ

**นายกนิษฐ์ อาวัชนาการ สมาชิกสภาเทศบาลนครขอนแก่น**

เรียนท่านประธานสภาเทศบาล เพื่อนสมาชิกสภาเทศบาล ฝ่ายข้าราชการ ตัวแทนชุมชนที่เคารพครับ กระผมนายกนิษฐ์ อาวัชนาการ สมาชิกสภาเทศบาลนครขอนแก่นครับ อยากจะฝากเรียนถามผ่านประธานสภาเทศบาลไปยังผู้เกี่ยวข้องครับ บริเวณถนนกัลปพฤกษ์ในช่วงค่ำ เมื่อ2-3 วันที่แล้วได้ผ่านไปบังเอิญว่า จะมีต้นคูนปลูกไว้สองฝั่งทั้งด้วยซ้าย -ขวา ทางเท้าและเกาะกลางด้วย ในเรื่องการปลูกต้นคูนเข้าใจได้ว่าเป็นการปรับแต่งภูมิทัศน์แต่ประเด็นก็คือ เสาไฟอยู่สูงกว่าต้นคูนแล้วไฟส่องสว่างส่องลงมาไม่ถึงถนนเนื่องจากว่าต้นคูนบังอยู่ ก็เลยอยากเรียนถามว่าถ้าเกิดว่าเราจะปรับไฟให้ออกแบบเป็นแบบอื่นได้ไหมให้ส่องสว่างมาที่ถนนกลัวว่าจะเกิดอุบัติเหตุครับ เพราะว่าถนนตรงนั้นมืดมากครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญคุณวรินทร์ ค่ะ

**นายวรินทร์ เอกบุรินทร์ สมาชิกสภาเทศบาลนครขอนแก่น**

เรียนท่านประธานสภาเทศบาล ท่านผู้บริหาร ท่านผู้นำชุมชน ข้าราชการและแขกผู้มีเกียรติทุกท่านครับ สำหรับผมจะฝากท่านประธานสภาเทศบาลไปถึงผู้บริหารเกี่ยวกับเรื่อง สืบเนื่องจากเทศบาลนครขอนแก่นเรา มีโครงการพัฒนาบึงแก่นนครเป็นโครงการใหญ่ทั้งในเรื่องการจัดงานและโครงสร้างพื้นฐานรอบบึง ในเรื่องของการจราจรรอบบึงมีทั้งหมด 7 เส้นทางหลักเลยที่เป็นเส้นทางที่มีรถเข้าออกมาก็คือ ถนนศรีนวลตั้งแต่หน้าวัดศรีนวลจนถึงถนนนิกรสำราญ ที่มาจากด้านถนนกลางเมืองสองเส้นนี้จะเป็นเส้นหลัก จะมีปัญหาว่าตั้งแต่หน้าวัดถนนศรีนวลจนไปถึงถนนรอบบึงจะมีถนนคลองร่องเหมืองเส้นหนึ่งที่ตัดผ่านกลางเวลาที่เป็นเวลาเร่งด่วนรถจากทั้งด้านฝั่งโรงเรียนกัลยาณวัตรแล้วจากรอบบึงโรงเรียนเทศบาลสวนสนุก จากด้านชุมชนโนนทัน บริเวนนี้มีปัญหาเรื่องจราจรมาก จะเกิดอุบัติเหตุบ่อย เพราะว่ามาจากทุกด้าน ถนนเส้นนั้นค่อนข้างแคบ อยากจะให้ทางผู้บริหารหาวิธีในการจราจรบริเวณนี้ใหม่ รบกวนช่วยพิจารณาปัญหาตรงนี้ด้วยนะครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

มีท่านใดจะอภิปรายเพิ่มเติมอีกหรือไม่ค่ะ ก่อนที่ผู้บริหารจะตอบ ถ้าไม่มีนะคะ เรียนเชิญคุณสุพัฒน์ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

เรียนท่านประธานสภาที่เคารพเพื่อนสมาชิกสภาเทศบาลนครขอนแก่น เพื่อนข้าราชการพนักงาน ชุมชนที่รักและเคารพที่มาสังเกตการณ์วันนี้ ผมต่อนิดหนึ่งครับ ผมฝากประเด็นตั้งแต่เข้ามาบริหารงานมานี้ผมรู้ว่าการบริหารจัดการดี การจัดการบริหารที่ขาดอีกประเด็นหนึ่ง ผมรู้ว่าใจผู้บริหารทำแน่ละแต่ผมอยากให้มองประเด็นนี้ไว้ก่อน เมืองขอนแก่น40-50ปีต่อไประบบการจัดการบริหารน้ำท่วมภัยพิบัติเกิดได้ตลอดครับ ย้อนหลังผ่านมามีครับ มีภัยพิบัติการบริหารจัดการระบบทางน้ำและระบบเก็บน้ำบึงทุ่งสร้างเป็นยังไงผมฝากด้วยนะครับ ท่อระบายน้ำ ครบวงจรเลยครับในเขตเทศบาลเมือง ผมฝากไว้ครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

มีสมาชิกสภาเทศบาลท่านใดจะอภิปรายเพิ่มเติมอีกหรือไม่คะ ขอเรียนเชิญเลยคะ ถ้าไม่มีขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนท่านประธานสภาเทศบาล เพื่อนสมาชิกผู้ทรงเกียรติครับ หัวหน้าส่วนการงาน ผู้บริหารสถานศึกษา ท่านผู้นำชุมชน ประเด็นคำถามการจัดระเบียบทางเท้า สักครู่จะมอบให้ท่านรองฯมนตรีเป็นผู้ตอบ การก่อสร้างที่ทำการหนองแวงตราชู1 ความคืบหน้าไปถึงไหนก็จะเป็นรองฯธวัชชัย กรณีสถานที่รับเลี้ยงเด็กของพนักงานตรงนี้ก็เป็นดาบสองคมในแง่ของน้ำใจเป็นสิ่งที่งดงามในการที่มีพื้นที่เหล่านี้ สำหรับพนักงาน แต่ในแง่ประสิทธิภาพ ในแง่การจัดการปัญหาครอบครัวตนเองก็บ่งบอกอีกมุมหนึ่งได้เช่นกันว่าความสามารถในการจัดการเรื่องปัญหาในครอบครัว จริงมองได้ 2 มุม ถ้าได้รับฟังคำร้องเรียนก็จะรู้ว่าสำหรับบางคนเขาก็ไม่ได้ พึงพอใจมากนัก แต่สำหรับบางคนก็เป็นปัญหาแต่ละครอบครัวจริงๆที่จำเป็นจะต้องรับมา ก็ขออนุญาตนำไปคิดด้วยความรอบคอบอีกทีหนึ่ง แล้วก็โดยวิธีแบบนี้แน่นอนครับการดำเนินการให้ใครเราคงไม่ใช้วิธีคิดแทน คงต้องถามเจ้าตัวด้วยถามพนักงานด้วยถึงความเหมาะสมว่าควรจะมีหรือไม่อย่างไร ตรงนี้ขอไปจัดกระบวนการอีกทีครับ ประเด็นการพิจารณาความดีความชอบการให้คุณให้โทษสำหรับพนักงานที่ทำดีและพนักงานที่ไม่มีความรับผิดชอบ ในตอนต้นได้พูดเรื่องนี้ไปมากแล้วแต่ก็ยังยืนยันว่าขณะนี้จะเห็นได้ว่าในรอบการพิจารณาคราวล่าสุดที่ผ่านมา จะเห็นมีพนักงานบางคน ไม่ได้รับการปรับอัตราเงินเดือนเลย ซึ่งแสดงให้เห็นถึงความเข้มงวดในการพิจารณาความดีความชอบของพนักงานที่เหมาะสมและไม่เหมาะสมแล้วก็เรียนให้ทราบว่าจริงจังเรื่องนี้ครับ การติดตั้งสัญญาณไฟกระพริบในพื้นที่เสี่ยงขณะนี้ได้มีการมอบหมายทางสำนักการช่างเพื่อให้ไปสำรวจพื้นที่ตามคำร้องขอและพื้นที่ควรจะดำเนินการและคาดว่าในเดือนมีนาคมจะมีการเปิดสภาเทศบาลรอบต่อไปคงจะมีการหยิบเอาหลายพื้นที่เข้ามาให้สมาชิกสภาเทศบาล ได้พิจารณาขอความกรุณาท่านสมาชิกสภาเทศบาลทุกท่านที่มีข้อมูลเหล่านี้มาร่วมพิจารณาแล้วก็ไปร่วมตรวจสอบร่วมกันครับว่าพื้นที่ใดที่ควรต้องได้รับการติดตั้งสัญญาณไฟกระพริบ เป็นการเร่งด่วนก็ช่วยหาข้อมูลมาให้ด้วย แล้วเดือนมีนาคมเราจะนำเข้าสภาเทศบาล ระบบการจัดการแก้ไขปัญหาและระบบป้องกันน้ำท่วมเป็นปัญหาที่เรากังวลมาโดยตลอด หลายขนาดโครงการที่เราจัดการได้ เราพยายามทำหลายโครงการเกินกำลังของการขอรับการสนับสนุนอยู่ แต่สิ่งที่น่าคิดก็คือการแก้ไขทั้งเมืองปรับปรุงถนนและฟุตบาททางเท้า เรื่องนี้ไม่ใช่ว่าไม่คิดไม่ทำ ในขณะนี้ส่วนการงานที่รับผิดชอบ ไม่ว่าจะเป็น ท่านเรืองชัย ตราชู เพื่อนสมาชิกสภาเทศบาลหลายท่านได้พยายามนำเสนอปัญหาที่สะสมกันมานานถนนหลายสายยอมรับความเป็นจริงมีท่อหลากหลายขนาดเหลือเกิน ปีที่ดำเนินโครงการก็เป็นท่อขนาดหนึ่ง พอมีการปรับปรุงก็ขยายท่อไปอีกขนาดหนึ่ง บางพื้นที่ท่อหักท่อชำรุดแล้วเกิดปัญหา ยกตัวอย่างเช่นรอบบึงแก่นนครในปัจจุบัน ฝนตกไม่มากน้ำก็ทะลักล้นมาจากท่อไหลอาบถนนท่วมไหลเข้าไปบึงแก่นนคร แล้วก็อีกหลากหลายพื้นที่ที่ปรากฏอยู่ในปัจจุบันยกตัวอย่างเช่น ถนนหน้าเมืองหลายคนเห็นก็แปลกใจ ฝนตกหนักน้ำก็ไหลทะลักล้นมาตามถนนหน้าเมืองไหลตั้งแต่หน้าโรงแรมสวัสดีไปจนถึงสี่แยกหน้าเมืองตัดรื่นรมย์ เหล่านี้เป็นปัญหาของท่อระบายน้ำทั้งสิ้น ก็ขออนุญาตรับไปเริ่มต้นในกระบวนการคิดว่าต้องมีระบบพวกนี้รองรับการเจริญเติบโตอย่างรวดเร็ว ไม่ต้องอื่นไกลครับ เอาแค่ถนน ขออนุญาตเอ่ยนามสถานประกอบการ ฮักมอร์เปิดไปแล้วเมื่อวันที่ 30 พฤศจิกายน 2557 คอนโดสร้างเสร็จในซอยสุภธีระก็จะมีคอนโดอยู่ 2 แห่ง ถนนซอยศรีจันทร์มาถึงวงเวียนศาลหลักเมือง มีตึกอีกสองแห่ง ถ้าการขายอาคารมีความคีบหน้า ก็คงจะมีการก่อสร้างติดตามมา ไปถึงเซ็นทรัลพลาซ่า ขอนแก่นเลี้ยวขวาไปก็จะมีอีกหนึ่งโครงการเหล่านี้ติดให้เราเข้มงวดเรื่องระบบน้ำเมื่อฝนตกหนักน้ำในสถานประกอบการคุณจะต้องหน่วงไม่น้อยกว่ากี่ชั่วโมง ก่อนที่คุณจะปล่อยมาปะปนในท่อระบายน้ำ ให้เข้มงวดยังไงก็ตามทีต้องยอมรับว่าขนาดท่อในปัจจุบันนี้ไม่สามารถรองรับ ท่อประปาที่เป็นอยู่ในปัจจุบัน เมื่อต่างคนต่างสูบไปใช้มันจะเพียงพอไหม ท่อระบายน้ำที่ต่างคนต่างปล่อยท่อระบายน้ำถนนศรีจันทร์จะรองรับได้อย่างไร ขอบคุณในความห่วงใยครับแล้วเราก็ไม่ละเลย เพียงแต่หลายเรื่องเป็นโครงการขนาดใหญ่ แต่ขออนุญาตเรามาเริ่มต้นนับหนึ่งใหม่พร้อมกันอย่างเป็นระบบ ส่วนถนนกัลปพฤกษ์เพื่อนสมาชิกสภาเทศบาลว่าระบบไฟฟ้า แสงสว่างของถนนส่องมาไม่ถึงพื้นผิวถนนเพราะมีต้นคูนที่แพรกิ่งก้านสาขาจำนวนมาก คงไม่ใช่ถนนสายนี้สายเดียว มันเกิดขึ้นกับถนนหลายสายผู้หลักผู้ใหญ่ในกลุ่ม ด้วยความห่วงใยได้มีการนำเสนอโครงการตัดแต่งกิ่งไม้ต้นคูนถนนกัลปพฤกษ์ แล้วเราก็ต้องฝ่าฟันด้วยความไม่เข้าใจของสาธารณะ ตัดแต่งแบบนี้จะเป็นอย่างไรเกิดความไม่สวยไม่งาม แต่อย่างน้อยที่สุดเราก็มีพื้นที่นำร่องถนนหน้าเมืองปรับปรุงฟุตบาททางเท้าระบบไฟฟ้าแสงสว่าง ซึ่งจะเป็นระบบไฟฟ้าแสงสว่างที่ต่ำลง เรารอดูโครงการนี้ดีไหมครับ ถ้าติดตั้งหน้าเมืองแล้วเป็นไปตามวัตถุประสงค์ได้อย่างชัดเจนตอบโจทย์ที่เราต้องการว่าเพิ่มระบบไฟฟ้าแสงสว่างได้ด้วย ถ้าตรงนี้เหมาะสมเราก็ขยายโครงการแบบนี้ไปยังอีกหลายพื้นที่ต่อไป ก็ยังอยู่ในโครงการที่เรามีการทดลองใช้อยู่แล้วเร็วนี้ถ้าโครงการนี้เริ่มต้นแล้วเราไปดูร่วมกันโครงการที่เราได้ทดลองใช้อยู่แล้ว ถ้าใช้ได้ผลจริงเราก็ขยายพื้นที่ต่อไป ความห่วงใยเรื่องการจราจรเส้นทางเข้าบึงแก่นนครเป็นปัญหาหลักที่เกิดขึ้นจริงแล้วก็ปฎิเสธไม่ได้ เส้นทางตัดระหว่างถนนศรีนวลกับถนนค่อมครองร่องเหมืองข้างจิ้มจุ่มริมคลองเป็นปัญหาอยู่เป็นประจำ เคยมีการพูดถึงสัญญาณไฟจราจร ห่างแถวก็จะยาวเป็นลูกระนาด ก็คงจะขออนุญาตเอาประเด็นนี้ขึ้นมาพิจารณาอย่างจริงจังสักที ว่าควรจะจัดระบบใด ส่วนข้อเสนอในการทำทางลาดฟุตบาทเสนอได้เลยครับไม่ต้องรอสภาเทศบาล ตรงไหนเหมาะสมเห็นเป็นปัญหาเร่งด่วนที่ควรจะแก้ไขเสนอได้ทันที โดยสำนักการช่างท่านรองฯธวัชชัยก็เปิดรับตลอดเวลา ถ้าเสนอแล้วไม่ได้รับการตอบรับก็ค่อยมาแจ้งกันให้นำเสนอได้ สิ่งที่เป็นห่วงโอกาสเราก็สูญเสียไป เช่นถนนนิกรสำราญก่อนหน้านี้มีหน่วยงานราชการหน่วยงานหนึ่งได้มีการรื้ออาคารแล้วก็ปลูกสร้างใหม่พวกเราเองก็ได้มีการพูดคุยกับเจ้าของสถานที่ราชการว่าใช้โอกาสที่ยังไม่ก่อสร้างสถานที่ราชการตรงนี้ว่าเราขอขยายถนนได้ไหม ก็ผลตอบรับก็เป็นอย่างดีว่าไม่ ก็ต้องจำยอมให้เป็นผลเล็กๆอย่างนี้ต่อไป ก็น่าเสียดาย ก็ขออนุญาตท่านประธานสภาเทศบาลเพื่อตอบในประเด็นเรื่องระเบียบทางเท้า เรื่องความคืบหน้าการจัดซื้อจัดจ้างเรื่องสถานที่ดับเพลิงเมืองเก่าพร้อมกับอาคารชุมชน ขออนุญาตท่านประธานสภาเทศบาลครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขออนุญาตเรียนเชิญท่านรองฯมนตรี ค่ะ

**นายมนตรี สิงหปุณณภัทร รองนายกเทศมนตรีนครขอนแก่น**

กราบเรียนท่านประธานสภาที่เคารพครับ ผมต้องกล่าวถึงคำชมของท่านสุพัฒน์ พงษ์เพียจันทร์ ด้วยความเคารพว่า คงรับไม่ไหวถ้าจะรับคำชมอยู่คนเดียว เพราะว่าการทำงานของเทศกิจ มันอยู่ท่ามกลางส่วนที่เกี่ยวข้องอยู่ประมาณ 3-4 ส่วน ในเบื้องต้นเราได้รับการกำกับดูแลและสั่งการ และนโยบายที่ชัดเจนของท่านนายกเทศมนตรีว่าจะต้องเอาจริงเอาจังกับการจัดระเบียบฟุตบาทหาบแร่แผงลอย ท่านได้กำกับดูแลแนะนำอยู่ตลอดเวลา ส่วนที่ 2 ก็คือพี่น้องชุมชนการที่เราจะทำอะไรสักอย่างหนึ่งเราก็จะคำนึงถึงความต้องการของพี่น้องชุมชนว่าสิ่งที่เขาต้องการคืออะไร แล้วสามารถที่จะสนองตอบได้อะไรบ้างพื้นที่เทศบาลนครขอนแก่น 46 ตารางกิโลเมตรมีฟุตบาทมากมาย เพราะฉะนั้นลำดับความสำคัญที่เราจะจัดการส่วนหนึ่งก็ได้รับคำร้องเรียนจากทางพี่น้องชุมชนซึ่งเราพยายามที่จะตอบสนองให้ได้รวดเร็วที่สุดเท่าที่จะทำได้ ส่วนที่สามก็คือ ผมมีสมาชิกสภาเทศบาลหลายท่านที่อยู่กันอย่างกัลยาณมิตร หลายท่านหลายคนสามารถที่จะพูดจากันได้อย่างตรงไปตรงมาเหมือนพี่เหมือนน้อง แนะนำเลยว่าเราควรจะทำอะไรที่ไหนอย่างไร เมื่อไหร่ นอกจากนั้นที่ลืมขอบคุณไม่ได้ก็คือ เรื่องของไลน์ในกลุ่มรักพัฒนาขอนแก่น ที่เราส่งหากันเป็นประจำ ต้องขอบคุณสมาชิกสภาเทศบาลหลายท่านมากเลยนะครับ ที่ส่งไลน์ให้ทราบว่าฟุตบาทหาบแร่แผงลอยการจราจรมีปัญหาที่ไหน ผมก็นำสิ่งเหล่านี้ไปจัดระดับความสำคัญ ส่วนที่สี่ก็คือทีมงานของงานเทศกิจ ฝ่ายปกครองเขาให้ความทุ่มเทให้ความเสียสละเป็นอย่างมาก3-4 ภาคส่วนเลยมีผลงานให้ปรากฏอยู่บ้าง ไม่มากนักกับความรู้สึกพึงพอใจของคนที่ทำงาน ก็ต้องกราบเรียนว่าตัวผมเอง อยู่ท่ามกลางของ 3-4 ภาคส่วนนี้ ก็เลยต้องทำงานให้ได้ผลออกมาแบบนี้ การจัดระเบียบหาบแร่แผงลอยก็มีหลายส่วนหลายที่ พอทำไปแล้วก็เรียนตรงๆว่าอาจจะเกิดผลกระทบกับบุคคลที่เกี่ยวข้องหลายที่ครับ ซึ่งตอนนี้กำลังจะดำเนินการ น่าจะประสบความสำเร็จตรงหน้าถนนประชาสโมสร หน้าวิทยาลัยบัณฑิตเอเชีย ท่านสมาชิกสภาเทศบาลเขต 2 อยู่แถวนั้นน่าจะทราบว่าตรงนั้นมีการยึดครองมาเป็นเวลาหลายปีก็ว่าได้ ตอนนี้จากการทำงานร่วมกันของสำนักการช่าง ของสำนักปลัดเทศบาลและพี่น้องที่เป็นผู้ประกอบการบริเวณสถานที่ตรงนั้นก็ได้รับความร่วมมือเป็นอย่างดี ผมก็ทราบว่าเราคงสามารถคืนฟุตบาทหน้าวิทยาลัยบัณฑิตเอเชียได้ในเร็วนี้ครับ นั้นคืออีกสิ่งหนึ่งที่ท่านนายกเทศมนตรีพยายามที่จะติดตามว่าความคืบหน้าเป็นอย่างไรก็มีมากมายหลายอย่าง นอกจากคืนคำชมของท่านสมาชิกเทศบาลไปสู่ 3-4 ภาคส่วนที่กล่าวมาแล้วครับ ผมขออนุญาตที่จะกล่าวถึงพื้นที่ทางท่านสุพัฒน์ได้ระบุ คือพื้นที่ของศาลเจ้าแม่สองนาง เมื่อสักสัปดาห์ที่แล้วทาง งานเทศกิจ ฝ่ายปกครองได้ออกหนังสือไปเตือนให้ผู้ประกอบการที่ใช้ฟุตบาทบริเวณนั้นให้ออกไป ก็คาดว่าจะใช้ระยะเวลาสัก 7 วัน ก็ทราบว่าคงจะปรากฏผลในทางที่เปลี่ยนแปลงไปในทิศทางที่ดีขึ้น ก็ต้องเรียนให้ท่านสมาชิกสภาเทศบาลด้วยความเคารพที่ติดตามการทำงานครับ แน่นอนในการทำงานก็ต้องมีปัญหามีอุปสรรคก็เป็นเรื่องธรรมดาของการทำงาน แต่เนื่องจากว่าเราได้รับความร่วมมือจากหลายภาคส่วน การทำงานของเทศกิจในการจัดระเบียบฟุตบาททางเท้าการจราจร ในยุคนี้สมัยนี้เทศบาลนครขอนแก่นต้องยอมรับว่าเราเก่งคนเดียวไม่ได้ เราจะพยามจะเป็นผู้ประสานงานที่ดีสร้างเป็นเครือข่ายเราได้ประสานงานกับทางตำรวจจราจรทางทหารและก็พี่น้องชุมชนในพื้นที่ที่เกี่ยวข้อง มาช่วยในการแก้ปัญหาเอาคนที่รู้จริงมาแก้ปัญหา ก็อาจจะมีหลายเรื่องที่ยังไม่สำเร็จ มีหลายเรื่องที่พยายามจะทำอยู่และก็มีหลายเรื่องที่อยากจะขอคำแนะนำ จากทั้งทางท่านสมาชิกสภาเทศบาลท่านประธานชุมชน ตัวแทนชุมชนและฝ่ายประจำให้ได้ปรากฏผลคืนความสุขให้กับพี่น้องประชาชนในเขตเทศบาลเกี่ยวกับการจัดการปัญหาฟุตบาทแผงลอยต่อไป ขออนุญาตขอบคุณแค่นี้ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญคุณเกรียงศักดิ์ ค่ะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

กราบเรียนท่านประธานสภาเทศบาล เพื่อนสมาชิกผู้ทรงเกียรติ ขออนุญาตให้ทางผู้บริหารได้ตรวจสอบเกี่ยวกับการทาสีบริเวณขอบฟุตบาท เหมือนที่ท่านนายกเทศมนตรีได้พูดถึงโครงการของเอกชนที่บริเวณถนน ศรีจันทร์อำนาจหน้าที่ในการทาสีฟุตบาทเป็นของเอกชนเองหรือหน่วยงานที่รับผิดชอบ หรือว่าไม่อยากให้ใครจอดหน้าบ้านก็ไปทาสีขาว-แดงตลอดแนวก็จะได้สิทธิ์ในการห้ามจอดตรงนั้นใช่หรือไม่อยากฝากดูเพราะว่ามี พี่น้องประชาชนฝากถามมา ถนนศรีจันทร์ มีพี่น้องประชาชนสงสัย หรือว่าถ้าไม่ได้เราจะจัดการตรงนี้อย่างไร ประการที่สองฝากท่านประธานสภาเทศบาลไปยังผู้เกี่ยวข้องเรื่องป้ายโฆษนา ใกล้ปลายปีจะมีทั้งของเอกชนและหน่วยงานรัฐ จะตั้งตามจุดต่างๆที่ไม่ได้ขออนุญาตเทศบาล รบกวนฝากทำให้เรียบร้อยครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ญัตติอื่นๆมีสมาชิกสภาเทศบาลท่านใดจะเพิ่มเติมอีกหรือไม่ค่ะ ขอเรียนเชิญคุณวันชัย ค่ะ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ กราบเรียนท่านผู้บริหารและผู้เข้าร่วมประชุมทุกท่านครับ ที่ท่านเกรียงศักดิ์ได้พูดไป ผมขอเพิ่มเติม เส้นหน้าหมู่บ้านจอมพล คือทาขาว-แดงทั้งเส้นฝากด้วยครับผม

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

ขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

กราบเรียนท่านประธานสภาเทศบาล เพื่อนสมาชิกผู้ทรงเกียรติครับ หัวหน้าส่วนการงาน ผู้บริหารสถานศึกษา ท่านผู้นำชุมชน การขออนุญาตเพื่อจัดซื้อจัดจ้างโดยวิธีพิเศษ น่าจะผ่านกระบวนการประกาศไม่น้อยกว่า 2 ครั้ง ดังนั้นก็ขออนุญาตแจ้งให้ทราบว่าอยู่ในระหว่างการจัดซื้อจัดจ้างหาผู้รับเหมาเพื่อดำเนินการในการก่อสร้าง แต่ว่าขั้นตอนต่อจากนี้ไปถ้าไม่ได้ เราจะต้องเข้ากระบวนการตามลำดับที่นำเรียนไปเมื่อสักครู่ ขออภัยมีการจัดซื้อจัดจ้าง 2 รอบแล้วดังนั้นก็เข้าสู่กระบวนการเพื่อขออนุมัติโดยทางจังหวัดได้แต่งตั้งกรรมการชุดหนึ่งมาพิจารณาเรื่องนี้แล้วถ้าได้รับการอนุมัติก็จะดำเนินการต่อไปครับ คำตอบเรื่องกรณีสถานประกอบการ 2 แห่งที่มีการทาสีตีเส้นด้านหน้าสถานประกอบการเป็นขาว-แดง ขออนุญาตรับไปตรวจสอบว่าทำโดยภารการ หรือได้รับการอนุมัติจากหน่วยงานหรือถ้าผิดโดยการทำเองโดยภารการจะได้ดำเนินการตามระเบียบกฎหมายที่เกี่ยวข้อง ป้ายโฆษณาก็ขอบคุณครับที่แจ้งให้ทราบก็คงจะให้ผู้รับผิดชอบไปตรวจสอบ เรื่องการติดตั้งที่เหมาะสมเรื่องการขออนุญาตไม่ได้ขออนุญาตก็จะดำเนินการโดยเข้มงวดขอบพระคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาล**

มีสมาชิกสภาเทศบาลท่านใดจะเสนอญัตติอื่นๆอีกหรือไม่ค่ะ ถ้าไม่มีดิฉันก็ขอขอบคุณคณะผู้บริหารสมาชิกสภาเทศบาลทุกท่าน เจ้าหน้าที่ทุกท่าน และขอบคุณอย่างยิ่งที่ทางคณะประธานชุมชน คณะกรรมการชุมชนและประชาชนทุกท่านที่เข้ารับฟังการประชุมครั้งนี้ ดิฉันขอปิดประชุมค่ะ

**ปิดประชุมเวลา 12.08 น.**

(ลงชื่อ) วารุณี มีอนันต์ ผู้บันทึกรายงานการประชุม

(นางวารุณี มีอนันต์)

เจ้าหน้าที่บริหารงานทั่วไป 5

(ลงชื่อ) อมรา โกศลสุรภูมิ ผู้ตรวจรายงานการประชุม

(นางสาวอมรา โกศลสุรภูมิ)

หัวหน้าฝ่ายการประชุมและกิจการสภา

(ลงชื่อ) อดิศักดิ์ สมจิตต์ ผู้ตรวจรายงานการประชุม

(นายอดิศักดิ์ สมจิตต์)

หัวหน้าสำนักปลัดเทศบาล

(ลงชื่อ) สุภัฐวิทย์ ธารชัย ผู้ตรวจ / ทาน

(นายสุภัฐวิทย์ ธารชัย)

ปลัดเทศบาลนครขอนแก่น

เลขานุการสภาเทศบาลนครขอนแก่น

**คณะกรรมการตรวจรายงานการประชุมสภาเทศบาลตรวจแล้วถูกต้อง**

(ลงชื่อ) สมภพ วงศ์ก่อ ประธานกรรมการ

(นายสมภพ วงศ์ก่อ)

สมาชิกสภาเทศบาลนครขอนแก่น

(ลงชื่อ) นริสศรา เรืองศร กรรมการ

(นางสาวนริสศรา เรืองศร)

สมาชิกสภาเทศบาลนครขอนแก่น

(ลงชื่อ) วรินทร์ เอกบุรินทร์ กรรมการ

(นายวรินทร์ เอกบุรินทร์)

สมาชิกสภาเทศบาลนครขอนแก่น

(ลงชื่อ) ภาสิณี ธีรภานุ กรรมการ

(นางสาวภาสิณี ธีรภานุ)

สมาชิกสภาเทศบาลนครขอนแก่น

(ลงชื่อ) ปฎลชัย พัฒน์ดำรงจิตร กรรมการ

(นายปฎลชัย พัฒน์ดำรงจิตร)

สมาชิกสภาเทศบาลนครขอนแก่น